url: =26. Hong Naisak In | Draw Me Nearer ~ MUC\n26. Hong Naisak In | Draw Me Nearer\n26. Hong Naisak In\nFanny J. Crosby (1820-1915) William H. Doane (1831-1915)\nHih la phuaknu Fanny Crosby a la-aw phuakpa William Howard Doane-te’ inn-a a hawhna pana hong piangkhia la ahi hi. William Doane-te’ tenna Cincinnati, Ohio ah Fanny Crosby a hawhna pana hong piangkhia la ahi hi.\nWilliam H. Doane-te’ kianga hawh ding Fanny Crosby lawp gige den hi. A gamlum lua mahmah den New York City pan suakta ding cih thu bek hi sam lo a, Dr. Doane-te innkuan pen a khami mahmah, Pasian um mahmah-a, Pasian a it mahmah innkuan ahih manin Fanny Crosby in tua inn nuamsa ngiat hi.\nNitak khat, nitum kuanin Dr. Doane-te’ innmai innka ah tukhawm liiliai uh hi. Tua laitak a bawlpa Pasian bek in a zeptheih nitum kuan meiite in mel tuamtuam nei-in zepzep bangin hoih lua mahmah hi. Fanny Crosby pen kha khat leh a lang a phak-a kipan a mit in khua a muh loh hangin a pi’ gengenna tungtawnin nitum kuan mel tuamtuam tawh kizem meiite zong a mu ngei zel ahi hi. Ni zong damdam in tumsuk hiaihiai ta hi. Tua laitak-in Dr. Doane in tuabang hun cianga Pasian tawh i kinai theihna, nisim-a i kisapnate Pasain in hong sik hong guat dennate kuppih a, a thupipen Pasian, na khempeuh a piangsakpa eite’ Honpa hong suahna mahmah a lamdanna genin Pasian’ thu kikum uh hi. Tua banah, nisim-in Pasian lung kimsak ding bek i tup semsem ding cih thute kikumkum uh hi.\nThakhat-in, Fanny Crosby in Dr. Doane’ kiangah tua thute a gengen sungun a lungsim sungah la khat hong suak ahih manin laidal khat la pak a a gelhkhiatsak nadingin ngen hi. Gual khat khit gual khat, taang khat khit taang khat, tua khit teh a sakkik, khawl lo-in gen ngelhngelh a, a gen bangbang Dr. Doane in gelhkhia ngelhngelh hi. Fanny Crosby in gospel la ngaihpi khat a phuak khin hong hi ziau zel hi. A zingciangin Dr. Doane in a la-aw phuaka, a mal le a aw kituak lua mahmah hi Tua hang mah in Fanny in ama’ phuah late lakah a deihpen khat hong suak hi.\nHih la a phuaknu Fanny Crosby pen America gam Southeast, New York ah March 24, 1820 ni-in suak hi. Kha khat leh a lang (nipi kal 6) a phak ciangin a mitna a zatui kinuh khial a hih manin a mit taw-a, a khan tawntung mit khua mu lo-in om hi. A sih dongin New York City a St. John’s Methodist Episcopal Church ah pawlpi mi citak mahmah khat-in om den hi. A neutunga kipanin a pi in thu le la kici khempeuh ah pantah hi. New York School for the Blind kici mit khua mu lote’ sangah pilna sin hi. 1847 kum pan 1858 kum dong tua sang mah ah sangsia sem hi. 1958 kumin tua sanga mite’ zahtaak mahmah music sia Alexander Van Alstyne tawh kiteng uh hi.\nA neu tunga kipan in laphuah lam a vak hi a, ahi zongin leitung la pian vive hizaw hi. Church music lam-a minthang mahmah William B. Bradbury’ thuzawhna tungtawnin kum 40 a phaka kipan gospel lamal bek phuaka, ama’ genna ah “tua gam sunga a lungnuampen mi” hong suak hi. Fanny Crosby in la a phuah ciangin khukdin-in thungen-a Pasian’ makaihna zong masa lo peuhmah-in phuak ngei lo hi. A Laisiangtho sungah American lan (flag) khat tep liklek den se hi. Ama’ hun-a gospel laphuak minthang mahmah Ira D. Sankey, William H. Doane, John R. Sweney, George C. Stebbins, George F. Root, William J. Kirkpatrick, leh adang tuamtuamte tawh kithuah-in la tampi phuak hi. A khan sunga a laphuah pongpong 8,000 val hi, ci-in kiciamteh hi. February 12, 1915 ni, ama’ kum 95 a phak laitakin i Topa’ kiang hong zuatsan hi.\nFanny Crosby’ phuah late lakah hih la “Hong Naisak In” (Draw Me Nearer) banah, “Lungmuanna Thupha” (Blessed Assurance), “Amah Thei Ning” (My Savior First of All), “A Sia Ding Honkhia In” (Rescue the Perishing), “Lam Tawntung A Hong Paipih Hi” (All the Way My Savior Leads Me), “Pasian Min Pha Ta Hen” (To God Be the Glory) cih la ngaihte kihel hi.\nHih la-aw phuakpa William H. Doane pen America gam Preston, Connecticut ah February 3, 1832 ni-in suak hi. Mihau mahmah khat hi a, factory president khat ahi hi. Music a uk hangin nasep-a nei bel hi lo hi. Tua hun lai-a gospel musician minthang mahmah khat hi veve hi. A la-aw a phuah gospel la dawng 2,000 val hi. Tuate lakah “A Sia Ding Honkhia In” (Rescue the Perishing), “Hong Paisan Ke’n Migi Topa”(Pass Me Not Gentle Savior), “Nang A Hi’ng, Topa”(Draw Me Nearer), “Singlamteh Kiang”(Near the Cross), “Pasian’ Min Pha Ta Hen”(To God Be the Glory), “Zeisu Min Manpha Na La In” (Take the Name of Jesus) cihte kihel a, a tamzaw-in Fanny Crosby’ laphuahte a aw phuahsak denzaw hi


timestamp: atn

url: =Galati 3 | Siantongluan.net\nGalati 3 |\nGalati mihaite aw, singlamteh tungah Jesuh Khrih a sihna thu teltakin na theihsa uh ahih manin kua khemsa-in hici thei mawk na hi uh hiam?\nThukham na zuihna hangun Pasian Kha Siangtho ngah na hi uh hiam, ahih kei leh lungdamna thu za-in na upna hang uh hizaw ahi hiam?\nPasian Kha Siangtho tawh na patkhit uh ciangin nomau thatanghat thu tawh khup a sawm ding zahin hici hai lawmlawm na hi uh hiam?\nA beisa huna na tuahsa uh thute khempeuh a mawkna suakkhin zen ding ahi hiam? Tawmkhat beek phattuamna hong pia thei tei dingin ka um hi.\nNote in Thukham na zuihna hangun Pasian in Kha Siangtho hong pia-in na lamdang hong bawl ahi hiam, ahih kei leh lungdamna thu za-in na upna hang uh hizaw ahi hiam?\nAbraham tunga thupiang ngaihsun dih un. Lai Siangtho in, "Abraham in Pasian um a, tua a upna hangin Pasian in amah tawh a kipawlthei dingin mihoihin a sang hi," na ci hi.\nTua ahih manin Abraham suanlekhak a man taktak i cihte pen upna a nei mite ahihna thu na theihding uh ahi hi.\nJew mite mah bangin Gentail mite in zong a upna uh hangin amah tawh a kipawlthei dingin Pasian in a bawlna ding thu, Lai Siangtho in na ma theih hi. Tua ahih manin Lai Siangtho in Abraham tungah Lungdamna Thuthak na ma hilhkhol a, "Pasian in leitung mi khempeuh thupha a piakna dingin nangmah hong zang ding hi," na ci hi.\nAbraham in a up manin Pasian in thupha a piak mah bangin Pasian a um midang khempeuh in zong thupha a ngah ahi uh hi.\nHih thu tawh kisai-in Lai Siangtho in, "Thukham laibu sunga kigelh khempeuh a vekpi-in a zuikhin tawntung lote in Pasian samsiatna thuak hi," ci ahih manin Thukham a suangte pen samsiatna a ngah mite ahi uh hi.\nTu-in Lai Siangtho in, "Upna hangin Pasian tawh a kipawlthei mite bek nungta ding hi," na ci ahih manin Thukham hangin kuamah in Pasian tawh kipawl theihna a ngahlohna thu teltakin hong kilang hi.\nLai Siangtho in, "Thukham deih bangin a gamta zote nungta ding hi," na ci ahih manin Thukham zuihna leh upna thu na kimemat khalo hi.\nLai Siangtho in, "Sing tungah a kikhai mi peuhmah Pasian samsiat mi ahi hi," na ci ahih manin eite-a dingin Khrih in samsiatna a thuak manin Thukham zuihlahna hangin samsiatna panin eite a hong tankhia ahi hi.\nKhrih in eite a hong tatna pen, eite in i upna hangin Pasian in a hong ciam Kha Siangtho ngahin, Pasian in Abraham tungah a ciam thuphate zong, Jesuh Khrih hangin Gentail mite tungah a kipiak theihna ding a deihna ahi hi.\nKhrih sungah sanggamte aw, i theihtheih ngei gentehna khat ka hong zang ding hi. Mi nih in thu khatpeuhah thukimna nei-in letmat a thuhkhit uh ciangin kuamah in tua thukimna nungphiat theilo, zong behlap theilo hi.\nTu-in Pasian in Abraham leh ama suanpa tungah thuciamna nei hi. Lai Siangtho sungah a kigelhna-ah, mi tampi a cihnopna ahi, "Na suan leh na khakte," cih kammal na zanglo a, mi khat bek ahi Khrih a cihnopna-in, "Na suanpa," ci-in na gen hi.\nTu-in ka hong gennop thu in: Pasian in Abraham tawh thuciamna bawl a, tua a thuciamna peksat sawmlo hi. Tua ahih manin tua thuciamna a kibawlzawh kum zali leh kum sawmthum khit ciangin a kinung piak Thukham in tua thuciamna peksatin phiat theilo ding hi.\nPasian hong piakkhong pen Thukham zuihna hang tawh a kingah hi mawk leh piakding hong ciamna hangin a kingah hi nawnlo ding hi. Ahi zongin Pasian in Abraham tungah letsong a piakna pen a thuciamnasa tawh kizui-in a piak ahi hi.\nTua ahih leh Thukham bangin a kimang ding ahi hiam? Khialhna cih bang ahi hiam, cih a kitheihna dingin thuciamna banah hong kipiathuah hi a, thuciam a kipiakna, Abraham suanpa hun ciangdong bek a kimang dingin a kingaihsun ahi hi. Mihingte tungah Thukham hong kipiak lai-in vantung mi hong kisawlsawn a, mihing ahi Moses tungah hong kipiasawn hi.\nAhi zongin Pasian in Abraham tungah thuciamna a bawl laitakin kuamah sawlsawn neiloin amah bek in a piak ahi hi.\nTua ahih leh Thukham leh Pasian thuciamnate a kilehngat ahi uh hiam? Hi hetlo hi. Mihingte tungah hong kipia Thukham in nuntakna taktak hong pia thei hi leh tua Thukham zuihna hangin mi khempeuh in Pasian tawh kipawl theihna ngah ding uh hi.\nAhi zongin Jesuh Khrih a um mite tungah a upna hangun Pasian thuciam a kipiak theihna dingin Lai Siangtho in, "Mawhna khutnuai-ah leitung mi khempeuh a om hi," na ci hi.\nTua ahih manin upna thu hong tunma hun sungteng, upna thu a kilahkhiat ding ngakna-in Thukham in eite a hong hencip phot ahi hi.\nTua hi a, i upna hangin Pasian tawh kipawl theihna i ngahna dingin Khrih a hong pai hun ciangdong, Thukham in eite a hong uk ahi hi.\nTu-in ahih leh upna hun hita ahih manin Thukham in eite hong uk thei nawnlo hi.\nKhrih Jesuh tawh na kipawl manun note khempeuh Pasian tate na suahtheihna uh pen na upna hang uh ahi hi.\nKhrih sungah a kiphum note in Khrih pianzia a nei khinta na hi uh hi.\nTua ahih manin Jew mi leh Gentail mi, sila leh sila a hilo, numei leh pasal cih bangin kideidanna om nawnlo a, note khempeuh Khrih tawh na kipawlna hangun pawlkhat hi-in, a kibangkim na hi uh hi.\nKhrih tawh na kipawl nak uh leh Abraham suante na hita uh a, Pasian hong khap thute a ngah ding na hi uh hi.\nTedim Lai Siangtho / Laibu: Galati 3


url: =July 4, 2020 | Liberia Ading Sanginn khat LIBERIA ~ MUC\nJuly 4, 2020 | Liberia Ading Sanginn khat LIBERIA\nAdmin 9:47:00 PM Articles, MISSION NEWS\nLiberia Ading Sanginn khat\nLIBERIA, July 4\nB. Darlington Teah, 59\nDarlington Teah in Khristian pawlpi khat sung pan khangkhia hi. Hih pawlpi ah a pa in deacon sem-in a nu in cinate dingin thungetsak den hi. A nu in pawlpi adingin kipai khia mahmah mah nupi khat hi. Ahi zongin a pa bel tua bang hi khol lo hi. Darlington kum 7 a phaklai-in a pa in misi khinte biakna khat tawh kipawl hi. A tapa zong member dingin zawn hi.\n“ Ta aw, na pu leh i piankhiatna i pu i pate in hih kipawlna sungah na om uh hi,. Ka sih khit ciangin nang zong ei munah na na om kul ding hi,” ci-in a tapa hanthawn hi. Ahi zongin Darlington in tua sungah va kihel ding lunglut lo hi. Hih kipawlna sung a lut mite in Liberia gam mual tung khat misi khinte biakna nei uh hi. A pa un tua mualtungah biakna pia dingin nai 4 sung bang khe tawh pai kul hi. Lokhawh khaici tuh hun ciangin a pa un, “ pute pite aw, tuni-in ka lo nasep uh kipan nuam ta ung, ka lo khawhna uh thupha hong pia inla, kum hoih hong hisak in, ci-in thungen-in biakna pia hi. A nu in naupaai-in a om ciangin a pa un thungen-in, “ pa-te pute aw, ka tanu uh in naupaai hi’ ci-in thupha ngen hi. Khua sungah natna hong tun ciangin thungen leuleu-in, “ Aw, pute pate aw natna hong tung ahih manin kong pai hi. Damna hong pia un,’ ci-in thungen hi.\nTua bangin thungen-in biakpiakna a neih ciangin aksa leh buh tawh biakpiakna pia hi. Aksa leh an pen kuang sung khatah koih-in, tuate nusia-in inn ciah hi. A pai kik ciangin an leh aksa-teng beimangin kuang bek om mu hi. Tua bang ciangin a pu, a pate un a an piakte na ne-in a thunget pia hi, ci-in lungdam mahmah hi. Darlington in hih pupa biakna zuih ding leh zuihnop loh ama deihtel theihna om lo hi. Ahi zongin a nu in sawlsawl taleh ama’n nial veve hi. . A pa in mualtungah pai-in biakpiakna a va neih ciangin a nu in Darlington pen mun dangah paipih hi. A nu in a pasal tungah, “ Amah pen Khristian upna zui ding ka deih hi,” ci-in gen hi. Darlington in Sunday School kahden hi. Ahi zongin Lai Siangtho theihtelna nei lo hi. A neulai-in Seventh-day Adventist thugensia khat in a khua uah Pasian thugenna khat nei-in, ni sagih Sabbath a zak thute phawk thei lai hi. Darlington in Lai Siangtho a sim ciangin\nSabbath thu a sim khak masak pen hi-in, a pastor tungah Sabbath maw, Sunday maw, koi zaw in Pasian deihna tawh kituak hiam, ci dong thei zel hi. Tua Sunday pastor pa in Sunday ni hi, cih pen Lai Siangtho siksan ding bangmah thei lo hi.\n“ Ka ta aw, ni 7 ni pen Sabbath hi. Sunday ni a Pasian i biak ahihleh Jesuh in sihna pan a thawhkikna i phawk nading hi,” ci-in pastor in dawngkik hi. Darlington in Lai Siangtho gen bangbang zui nuam hi. Tua hangin Adventist pawlpi-ah kituiphum hi. Tua bangin a tapa in tui a kiphum ciangin a pa in zadah hi. Bang hang hiam cihleh a tapa in pupa biakna nusia ding hong suak hi. A nu ahihleh a tapa kituiphumna hangin lungdam hi.\nDarlington in pastor hi nuam hi. Tua dingin thungen tawntung hi. Liberia gamah Adventist sanginn om lo ahih manin Ghanna ahih keileh Nigeria gamah a kah kul hi.\nSangkah nadingin sum om lo cih thei ahih manin a sangsap ding sum thalawh-in nasep hahkat mahmah hi. Tua kawmkal-ah tualgal tungin, 1990 inah gam makai kiteelpi-ah mee kuang lui hi. Mipi in deih mawh lo ahih manin Member of Parliament khatin telcing ngah hi. Gamdangah Lai Siangtho sangkah dingin ka pai zawh keileh zong ka gam a khangnote in Lai Siangtho a sin theih nading uh sanginn khat kipan khia ding cih ngimna nei hi.\nKum khat khit ciangin Liberia khuapi Monrovia ah Adventist University of West Africa, ci-in university khat phuan khia hi. Parliament ah a tut zawh kum 6 khit ciangin a nasep nusia-in Lai Siangtho sin dingin Adventist\nUniversity of West Africa ah sangkah hi. Tu-in Darlington in pastor khat hi-in, South-East Liberia Mission ah president hi.\nTu quarter leitungbup Sabbath 13na sumpi in Buchanna khua-ah Sanginn lam nading kipuak ding hi. MUC in Sawbua sanginn adingin kipuak ding hi.


url: =Written by ZONET Awards & Recognition\tSaturday, 07 January 2012 17:39 Nominatiion for ZONET Awards & Recognition 2011\nKum 2011 ki nusia khinta a, kumthak 2012 sung ah Zomite khantohna ding in lametna lianpi kinei hi. Kumthak ong musak Pasian tung ah lungdam ih ko khawm hi. Tua mah bang in a beisa kum 2011 sung in, ih ciapteh ding a kilawm thu pawlkhat ih phawk ding hoih kisa hi. 2009 kum a kipan, kum sim in Zomi International Network (ZONET) pan in, lai ngelhsiam leh etteh takcingte pahtawina ki nei hi. Mipi deihsakna tawh (1) ZONET Writer of the Year leh (2) ZONET Reporter of the Year pahtawi na ki pia hi.\nKum 2011 a kipan in, ZONET Person of the Year pahtawina behlap to ding hoih kisa hi. Tua hi in, Zomi sung pan in, pahtawi ding a kilawm kitauk na sakte nong zaksak kik ding uh deih in, theihsakna leh ngetna kong nei uh hi.\nA nuai a weblink pan in nomination kipia thei hi. January 11, 2012 ma in nomination ong bawl mengmeng in.\nLast Updated ( Saturday, 07 January 2012 17:53 )\nZoNet Writer & Reporter of the Year 2009


url: =Pasian lungtuak Sialsawm leh Khuado ~ Suum Do Thang :: ZOMI DAILY\nPasian lungtuak Sialsawm leh Khuado ~ Suum Do Thang\nposted on 7 October 2015 at 11:46 pm Lomkholna: Article, Khuado, Suumdothang\n1. Ihpu ihpa ten “Dawibia“ cih min ana puak zenzen uh hangin eite bangin a kha uh vantung gam tungding cih ngimna nei lo uh hi. Pasian om,dawi zong om hi cih um uh hi. A nat asat uh ciang in dawi in pet hi cih na um uh ahih manin dawi nathawih uh hi. Dawithawih na ah gango in a si taak a, tua agawh uh gan i mukdawn, khedawn, khadawn, a bildawn leh asin alung themno khat cih bang la in dawi te a ding “Khem na” tawh napia a, a satak limci nono teng huanin a mau ne uh hi. Dawite a dingin innsa leh gamsa , zam, dak leh khigui cihbang van manpha te zong ,tungman lomin “a lim” mek tawmin, khemna mahtawh pia in ciahsak uh hi.Thupha ngetna leh Lungdam koh biakpiakna “ Sialsawm leh Khuado “ te zong nanei uh hi.\n2. 2012 October kha ni 1 ni in ih GZA makai pipa Rev.Dr. S. Pau Khan En (Sia En no) in Zongeina Sialsawm leh Khuado pawi te ih omna munmun ah, hamtang ngaihsut a, ih bawlding hong hanthawn hi. Thupi ka sa hi. Ih ngeina ih thupi sim keileh ih minam zong a simmawh ih hihi. Ih tenna khua leh tui, mun leh mual, luipeuh mualpeuh in honghal man a, zatdan a ki lamdang Zongeina hoihte Tapidaw nuntak zia tawh enpha in puahtuak te puah a,minam khat cih ih kitheihna dingin zat huai hi.\n2012 October kha ni 6 ni Sia Hau Thang laiat na sungah ahi zongin, Lengtong Pauno leh Lia Deih Mang te thu kidot nate sungah Sialsawm leh Khuado thu tampi ih ihza ihmu a, muhdan theihdan leh zatdan zong, kibang kim hetlo hi. Tun ki kawmna awl ta ban ah khuakhat tuikhat bangin khuapi te ah tengkhawm ih hihman in Sialsawm leh Khuado pawi te ah, ih ngimna bulpi bang hi a, bang phattuamna (Aims and object) a om hiam? cih kantel in,Pasian lungtuak biakpiakna a ihzat theih nading leh thupha namkim ihsan na ahih theih nading,pawi bawlzia ding khat hong gelkhia zo leh ci-in Pasian nasem Pastor te leh a lunglut te tungah kei muhna kong pulak hi.\n3. Ihpu ihpa ten “Sialsawm“ cih min a na vawh uh hun lai bangin Zangsial kibeng, Sial kigo cih omzo nawnloin,a neizo ten pawlvok khawi gualtai in,,vok mah kigo pha pen hi. Tuhun teh vok naleng ki khawizo nawn loin bawng peuh sial peuh ki sehsat in, saseh peuh tawh behsung, u leh nau tawh ankuang umkhop kamkumna kinei zawsawp hi. Sialsawm i ngimna leh tupna thu kei theihna atom in konggen pak nuamhi. Ihpu ihpa ten vaimim leh taang zantak an dingin nacing uh a ,Dota kha(March)sung Vaimim tuh leh taangpawi na kipan uh hi. Dopi kha (April) kim khawngah khaici khiat nazo uhhi. Khaituh khitteh ni naksat lua mahmah ahih manin,guahzu keileh khaici te po theilo hi.\nKhaituh khit Sialsawm ni in a behbeh, apawlpawl in sa kigo in ankuang umkhopna a kineih ban ah, khuazang ai awh in, khualaizang munhoih tualzang khatah, suang thum thuk bangin phutin a tungah suangpeekpi khat phah uha, biakna tau khat bawl uh hi. Tual siampi leh tual upa ten gan(vok ) khat go in suangpek tungah asi taak uh a, tualbaikna ading in, a mukdawn, bildawn, khecindawn, mei dawn, asin leh alung tawm tuak cih bang lain, biakpiakna tau suangpeek tungah lui uhhi.Zulup uh a,tual siampi pan zutep in phih a, phuisamin khaici te a po nading, akisam guahtui ngen uhhi.Zusa,vasa,ganhing tuamtuamten ankung a suksiat loh nading,cidam nading,huihsia guahsia aomloh na ding,khawi leh vulh ah thupha angah nading ngen a,kumpha toin kumkhat sung avai khempeuh aphi.(Late:-65 :9-13)\n4. Khuado pawipen pawlkhat ten galdo,zindo danin ngaihsun hi.Kum khat sung lokhawh nasep, anlak ki zo, lungdamkoh biakpiakna nei, kumlui tawh kikhen, kumthak dawn,kumthak sung hauding, zawng ding, damding, nading cih khuai aisan na leh dawi leh kau hawlkhia, kha galdo na ahihi. Beh leh phung u leh nau ankuang umkhop, innkuan vaikikupna hi a,a beh abeh in,beh bulpen te inn ah ki omkhawl ahih manin,beh kibanglo atam leh omkhawl namun atam hipah hi. Gan (vok) khat peuhpeuh kigo a,gan gawhni pen pansikni kici hi. A zingteh kheklehni kici in a thai ciang pen khekleh sawn ni kici hi.Pansik ni-in sa sungkua leh a sa kham mahmah ding ki huan a, kheklehni leh kheklehsawn ni ading sa pawlkhat kikhai hi.Duhzah nek khit teh pawlkhat in gualnop na bawlin sa ki bak lailai uh hi.(Thkna 16 : 9-10 )\n5. Pansikni nitak in gamsung ah khuaila uh a,khuaipua te masa in khuangtumpan zom in mi khat leh khat pi 10 tabang ki hal in meide sa in hong ciah uhhi. Hong tunkuan uhteh phit, khuang leh sialki tum in phitlam in honglam uhhi. Nupi ten zozu khaihsa thawlah thunin vai hongdawn uh a, a banban in zutulh in dawnsak uhhi. Inn hongtun uh teh Khuado lasa in lamvui uh a,a gualnop uh leh zanhak thei uhhi.Kumthak ading khuaipheng enin khuai ai an uhhi. Khekleh ni teh khuai ainuam aom uh leh sagoin zulupin aithei hi.Khuaiai leng ihsih teh khuai in thohung hi ci-in um uh hi.\n6. Kheklehni nitak ciangin “Kau hawl“ uh hi. Khuado pawi bawlna inn khempeuhah nitak khuamui khit a kipanin, lupnapi khekhuan pan innsung khempeuh bemkawm dongin singkhuahbawk leh ciang tawh sat koikoi uh a, ”dawi aw ciah in, kau aw ciah in, miksi thovai aw ciah in,nazun naek namsia hi” ci-in ki ko gawp, awng gawpin tuhun khami te innsian suah bangin innsung pan bangkua, innlim, bikhalap, innka leh sialkawng dongah dawi hawlkhia in a singkhuah tawng tawi te uh tawh dengphei gawp uhhi. Hausa ten kau ki hawlkhia khinzo hi cih na thau honglawn in tuakhit teh kau hawlkhia inn khempeuh pan thau kilawn ziahziah a, khuasung tengah thauging leh awtna aw bekbek kiza hi. (Mark 16 : 17) ”Khua” cih pendawi tawh ki sai mun teah a kizang kammal ahihi. Gentehna in Ngalkhuahang, khuasia meide, innsung khuazing, khualei uikai, khuasia, khuapha cih te leh Mizo te bangin khuavangin, khuavang chinchiahna cih na nei hi.\n7. Tua ahih manin Sialsawm, Khuado pawite zulehsa nekna leh zola sa a, zolam a lamding cih bang ciangbek in ngaihsun lo a, Pasian zia le tong tawh kituaka, Pasian lungtuak Sialsawm leh Khuado pawi te ahih theih na dingin, Zongeina tawh Pasian biakpiakna khat a suahtheih nading in Biaknalam makai ten hong vaihawm theileh cih ka lunggulhna kong pulak hi. (Paunak 3:9-10) Suum Do Thang\nPrevious: Ka muhpak US Gamthu pawlkhat (18) ~ Awn Za Pau\nNext: Muh ciil Melbourne – 13 ~ Hau Za Cin\nNang Thawn Thang says\n14 October 2019 at 7:02 pm\nLungdamhuai mahmah ei Sialsawm leh Khuado ii deihna hong hilhcian na hih manin…Dotna khat hong dong nuam ing Bang hang Sialsawm kici hiam cih khat hong hilhcian thei lai lecin lunggulh mahmah ing. Pawlkhatte in Lawm Annek ci uh aa, Pawlkhatte in Sialsawm ci uh hi. Banghang kibang lo hiam? Namnih om hi zaw maw?\nSolkha tang nuai ah Tedim khuapi (3) ~ Hau Za Cin\nZomi Covid-19 Response Committee vai\nKi ngaihna pen kimawlna in zang kei in\nMalaysia Construction khatah Crane tuksuk in nasem mi 2 denglum\nTedim khuahun (24 December 2016) ~ Tedim Times\nCovid 19 hong laang phasan hi ~ Sia Do Khup\nZogam Khuapi Suahsakna ~ Pau Sian Lian


url: =Christian Hymn te’ tangthu: Phatna La :: ZOMI DAILY\nposted on 6 March 2017 at 3:00 am UTC+9:30 Lomkholna: Article, Biakna, Hymn, Zamkhatkham\nDoxology (Late 100)\nLouis Bourgeois (c.1510-1561)\nHih la a phuakpa pen 17th century lai-a hi a sakte “hi”, hi a sak lohte “hi lo” ci ngam lah lo-a hangtaka thugen den Anglican Bishop Thomas Ken ahi hi. England gam Little Berkhampstead ah 1637 kumin suak hi. A neutungin a nu leh a pate in sihsan-a tagah-in khangkhia hi. Winchester School ah sangkah a, tua lai-ah a unu leh a unu’ pasal, tua hun-a tangthu (history) siam-a minthang Izaak Walton-te in kem uh hi.\nTua panin Oxford University ah pilna sina 1662 kumin Church of England sungah ordination kipia hi. Buaina pawlkhat leh lawhcin mahmahna pawlkhat thuahkhawmin nasem hi. Ordination a ngah khit ciangin Bishop of Winchester ading chaplain sem hi. 1679 kumin Hague-a kumpi-inn ah English chaplain sem dingin Holland kipaisak hi. Dutch khuapi-a thunei mite’ siatna genkhia ngam lua ahih manin a kumkik ciangin kiciahkiksak hi.\nHih la-aw bel French pau a Late 134 tawh sak dinga kiphuak ahi hi. Anglo-Genevan Psalter ah 1551 kumin kihel khin hi. Hih la-aw tawh a kibulh masapen Mangla pen William Kethe’ phuah Late 100 kiphuak, “All People That on Earth Dwell” hi a, tua hang mah in hih la-aw min “The Hundredth” kici hi. 1696 kumin Tate leh Brady-te in a kaihkhop uh New Version a khetkhiat uh ciangin hih la-aw a kizang ngeisa ahihna a lah nadingun “Old” cih kammal tawh lak uh a, tua huna kipan “Old Hundredth” a kici ahi hi.\nPrevious: Somalia gamsung ah kialpi tung ahih manin ninih sungin mi 110 si ~ ZD\nNext: Leitungbup Numeite Ni ~ Julia Man Ngaih Hau


url: =Asia tualsuak upna (Asian Theology) ~ Dr. Do Suan Mung :: ZOMI DAILY\nposted on 29 May 2020 at 2:45 pm Lomkholna: Article, Biakna, Dosuanmung\nIh Tedim gam sung a om Tapidaw pawlpi a tam zaw phial in upna thu ah din mun kician nei nawn meel lo hi. Mi alaam leh laam in adian leh diang am am pong lel uh hi. Khuahun pai zia zuih theih ding hi ci zaw lai uh hi. Pasian thugil awlmawh lo luazen uh ahih manin akiang ciktek uah, “Laisiangtho Pasian Kammal hi kei, Zeisu Pasian hi kei, Zeisu thokik kei, zong hong pai kik ken teh”ci-in kigengen taleh phamawh sak tuak beek lo uh hi. Za nangawn zak tuak khol lo, bang thu kigen hiam cih zong thei tuak khol se lo uh hi.\nKa upna bang hiam cih bangte ngaihsut khak tuak selo uh hi. Tapidaw upna igam ah ong tun cil a kipan tuhun a idinmun sanga dah huai zaw dinmun om ngei nailo hi. Pasian thupha ngah minamte, Pasian teel minamte ci- in thu in gen in, la in sa in iki mangmang pong lel hi. Tu laitak leitung mun tuamtuam ah Tapidaw Upna Laigil a susia kawikawi pen Upna Peeng gah khat ahi Tualsuak Upna (Contextual Theology) ahi hi.\nTua ahih manin hi lai ah Tualsuak Upna khat ahi Asia Tualsuak Upna (Asian Theology) thu tawm I kikum ding hi. Upna Peeng a nei biakna makai khat in ,”Tapidaw upna Europe ah piangin, Great Britain ah kipuahpha a, American ah a kisuksiat khit teh Asia gam hong kidenna hi” ci hi.\nAcih nopna ah – America le nitum na lam sangmangte ong puak Tapidaw upna pen asia ta, ahoih lo, ei mun ei gam tawh aki tuaklo upna hi, aci nuam ahi hi. Hibang ngaihsutna hangin Asia mun tuamtuamte ah Laisiangtho tawh kituaklo Tualsuak Upna pawl khat ong piang khia hi.\nJapan gam ah “Pasian Thuakna” (Pain of God Theology),\nThailand ah “Lawi Upna” (Waterbuffalo Theology),\nSen gam ah “Mit thumna Upna (Third Eye Theology),\nSen le Korea ah Ying Yang Upna (Ying Yang Theology),\nTaiwan ah “Kikhelna Upna (Theology of Change),\nKorea ah Minjang Upna (Minjang Theology) cih bang in ong piang khia hi.\nIndia le Sri Lanka ah zong Tualsuak Upna pawl khat piang hi.\nEi Zomite lak nangawn ah “Zomi Theology” cih bang khat pian’ khiat sak i sawm nong zen hi. Lai Siangtho tawh kituaklo hih upna khelte in thu-um mihoih tampi buai sak mahmah hi. Hih Tualsuak Upna te amun agam zui in kilamdan na tawmtawm a om hangin ahuam pi in nam thum bang in ki khen thei hi. 1. A kitukalh nih gawmtuah na (Syncretisim)\nWorld Council of Churches (WCC) a Program Unit on Faith and Witness cih nasepna tungtawn in biakna dangte tawh maitang kituah a kiho ding, i kibat nate hahgen in pum khat isuah theihtheih na ding hanciam ding cihthu hong om teh thu um mi tampi kilung himawh hi. Gentehna in Raymond Panikkar gelh, “The Unknown Christ of Hinduism” laibu sungah Hihdu biakna le Tapidaw biakna kilamdang lo hi, ci hi. Hindu mikhat sungah Khazih a om sa hilel ahih manin Tapidawte nasep ding pen Hindu pa kiangah Khazih thu va gen ding hi sanlo in amah sunga on khazih phawk sak ziau ding bek hi ci hi.\nZeisu kia Pasian hi lo, Zeisu kia vantung tun na ding lampi hilo hi. Biakna dangte ah zong Pasian maan om veve a vantung zong a mau lampi zui in tung veve ding uh hi ci uh hi. Hi bang thuhilhna te tampi gen kul lo in Tapidaw Upna Laigil tawh kikeelki linlian cih teltakin i mu thei hi. 2. Ahoih teng gawmtuah na (Accomodatoin Theology)\nJapante Upna Peeng nei Dr.Kosume Koyana gelh, “Waterbuffalo Theology” laibu tungtawn a hong kizel upna ahi hi. Hi pa cihna ah- “A kitukalh thunih leptuah ding pen piang theilo hi. Tua ahih teh a kigawm theilo thute thatang gawmlo zaw in a ki gawm thei ding thu hoih te gawm khawm a biakna hoih khat suah khiat sak ding hi ci hi. Ama cih na ah- leitung ah biakna khat beek ahoih khin kiuhkeuh zong om lo a, asiacip keei cih zong om tuanlo hi. Tua ahih manin biakna tuamtuam pan a hoih teng kai khawm a khat suah ding aci hi.\nHih leitung nuntakna lian bek en le hang biakna khat peuh peuh ah ahoih om mah ding hi. Tapidaw thu tawh a ki tuak zong om mah dinghi. Ahi zong in Tapidaw upna ibulphuhpi pen hih leitung nuntakna hilo zaw in sih khit thu, Kha nuntakna, tawntung nuntakna hi zaw hi. Kha nuntakna thu ah lah Tapidaw upna le biakna dang te ah sepna tawh thalawh idng ahi hi.Tapidaw upna ah i up pen Mimal Pasian (Personal God) hi a, biak na dang te ah athu (Creeds) ahi hi. Tua hi a, Tapidaw upna le biakna dang te khat suah ding cih limlim pen apiang thei ding hi lo hi. 3. Mun le Gam Zui Upna (Situation Theology).\nHih upna pen Latin America gam a Liberation Theology tawh a kibang ahi hi. Mun khat a thupang khat bulphuh a kilam upna hi a, Tapidaw upna tawh kituaklo hi. Japante upna Peeng nei biakna makai Dr.Kazoh Kitamori gelh, “Pain of God Theology” laibu ah hih upna thu kimu thei hi. I Pasian pen guallelhna, haksatna athuak ngei Pasian ahih manin Galpi nihna ah Japan te guallelhna, thuaknate hong theihpih, ong hehpih, hong lainat Pasian hi ci hi. Korea gam ah hih upna tawh kibang upna khat om a “Minjang Theology” ci uh hi.\nGam ukna vai ahizong in, annek tuidawm, lokhawh sing puakna ah ahi zong in netniam thuakte suaktakna ding cih tupna lian pen ahi hi. Khazih in zong ei mah bang in paampaihna nathuak a, sihna pan athawh kik mah bang in minjang upna tung tawh in ei thawhkik hun, igual tungtuan hun hong om ding cih upna hi. Kha thu sangin leitung thu bulphuh zaw uh hi.\nLeitung ki-ukna le leitung vai khat peuhpeuh ah tapidaw Pawlpi in tavuan lianpi nei hi, akulna bang a kihel ding hi ci uh hi. Tua ahih manin hong uk kumpite langdo ding cih khawng tup le sep in nei uh hi. Hih bang upna khel, upna vet alaan mahmah hang in Laisiangtho abulphuh (Biblically – Oriented Asian Theology) zong om veve hi.\nLeitung ah Asia ahi a, Kawlgam ahi a, Zogam ahizong in amun agam zui in i nuntakzia, i ngeina, i buaina atuam tek hi lua hi. Tua bangte ah Laisiangtho mah siksan in amun ahun zui a i kalsuan siam ding ahi hi. Tapidaw hing i cih leh i ciapteh tawntung ding thu bel Laisiangtho Pasian kammal hi a, khialhna khat beek kihel lo hi.\nTapidaw upna peuhmah Laisiangtho tung bek a kinga ding hi a, ei om zia zui a kheel tuam tuam, puah tawmtawm ding hilo hi. Pasian khat, Laisiangtho bu khat, Tapidaw Upna Laigil khat bek om a tua pen leitung mi vannuai a ding ahi hi. Tapidaw piangthakte tualsuak Upna kisam khang! Upan thu a ipu ipa te upna ei a idng in ki cing zo hi. Rev. Dr. Do Suan Mung\nPrevious: Gamgi vai in China leh India langnih galkapte ki galging uh\nNext: US ah Covid-19 tawh asi mi thein khat val phata


url: =Tahum Gospel ~ Evan. Suangh Dal :: ZOMI DAILY\nposted on 30 December 2015 at 11:10 am Lomkholna: Biakna, News, SuanghDal\nTahum gospel khaici a vawh, zuauthei syate in amau’ thuhilhna ah lungdampih in khut a beng lote, Amen a pia lote, a thuhilhna uh zanuam loin biakinn sung pan a paikhiate tahum (or ansi)te ci zaw lai uh hi. A taktak in cilehang tahumte’ thuhilhna sungah a nin nuam lo taangte paikhiat ding mah hizaw a, taangte’ thuhilhna sungah tahum a om leh bel seepkhiat zawh ding kisam hi.\nTaang le tahum thu genkakna ah gup ngah leh gup ngah lo a gen kakna hi khin a, tahumte pianthak nading kigen nawn loin haltum ding bek kigen hi. Lai Siangtho ih sim ciangin taang le tahum, antak le ansi om khawm lai hi cih thu na kigen hi (Mathai 13: 24-30). Ahi zongin pawlpi tampi takte pen hih Lai Siangtho’ gen bangin om nawn lo uh hi. LST’ gen daan hileh pawlpi sungah taang tamzawin tahum a tawmzaw ding hi. Antaktamzaw in ansi a tawmzaw ding hi. Tuhun pawlpi tampitakte sungah taang sangin tahum tamzaw a, antak sangin ansi tamzaw hi.\nAntak lakah ansi om hi cih ding pen LST’ deihna hi a, himah taleh antak lakah ansi om hi cih ding sangin ansi lakah antak om cih dinmun ah a tung pawlpi tampi ki-om ta hi. Taang lakah tahum cih ding pen LST’ gen hi a, himah taleh taang lakah tahum om hi cihna panin tahum lakah a taang pawlkhat om lai tei uh cih ding dinmun ah kitung lawmlawm hi.\nPawlkhat in LST’ gen taang le tahum om khawm lai hi cih thu bulphuhin, thuhilhkhialhna khawng, thuhilhkhial sya neih khak ding khawng, upna maan pianthakna maan nei lo pawlpi mi va neih khak ding khawng a phamawh lua in ngaihsun lo uh hi. Taang le tahum a cih mah bangin pawlpi khat sung zong sandaan kibang lo, updaan kibang lo, ngaihsut daan kibang loteng mah a ki-om khawm lai hi lel ci ziau uh hi. A taktak in cilehang hih LST mun in taang lakah tahum a om ding a deih hi lo hi. A deih ahih loh hangin taang lakah tahum om a hihna thu a gen hi beka, taang le tahum pokhawm banga a nin le a siang a kibang a nuntak gawp ding a deihna hi lo hi.\nPawlpi khat cih pen upna le zuihna a kibang sitset ding hizaw hi. Updaan saandaan kibang lo pen Khrih in Pawlpi khat a cihte hi lo dinga, kipawlna khat peuh bang bek ding hi. Taangle tahum pen a pawlpi mite sungah updaan saandaan a kibang sak zolo upa makai syate ii bulphuh nadingin a kigelh LST mun hi lo hi. Updaan saandaan kibangte’ lakah tahum om cih thu hi bek hi. Tua eite’ laka tahum tawh thukim khawm ding a cihna hi lo hi.\nTaang in ama’ taan ding bangin taan sawm loin, tahum a ngawhngawh leh tahum in hong deep dinga, tua pen tahum gospel hong suak ding hi. Pasian in a pawlpi pen khatvei leh tahum gospel khatvei leh taang gospel dingin deih ngiat lo hi. Taang le tahum thu pen upna doctrine le dinmun kician ih neih zawh loh manin paulap a zat nading hi lai zang lo hi. (azom omlai)\nPrevious: Na pianthak loh phamawh hi ~ David Tuang\nNext: Tulaai Leitung Thuthang Tuamtuam Updates December 29, 2015 (Khawm Pau)


url: =Pa Pum Kam Motor vai ZYA pan pulakna (mawtaw accident) :: ZOMI DAILY\nposted on 11 October 2017 at 3:13 pm Lomkholna: Dahpihna, News, Zomi, ZYA\nPa Pum Kam Motor Vai ZYA pan pulakna\nTaingen le Hiangzing kikal a 10.10.2107 ni nitak 3:00 pm pawl a Pa Pumkam Motor pi tuahsiatna tawh kisai in pulakna ZYA pan hong nei hi ung. A motor tuahsiat laitak pen 3:00 pm pawl ding in kilam en a ZYA Zumah bangmah thuzakna kineilo hi.\n4:30 pm pawl in ZYA President Pa Khan Za Nang in Facebook pan athu a muh teh kiko pah in kidelh hi. Khaikam khua pa Motor neipa Pa Pumkam kihopih thei in hong paito nawnkei un la zato lamah nana buaipih un ci ahih manin Zatopi lam kidelhsuk kik in nitak 8:45 pm a vai veng dong kibuaipih hi.\nAphual ah apian hun in Kawlte nana omkha in tua in Kawlte cimawh huh Motor te nana vaikhak pah uh ahih manin Motor Sipuate nih nana tungto pah hi.\nZYA Zum pan kikohna bangmah kiza khalo in online pan muhteh kidelh pan ahih manin aphual ah kilap nawnlo hi. Tuatawh kisai in Zomipih akua mahpeuh in ZYA te omloh pen hong mawhsak uh a, Ka sang siam mahmah uh hi.\nRelated: Sinlai gu bang hongzen lua e (Laitui pawisiim te tuahsiatna)\nZomite cihmawh/ dongtuakna mun teng ah ZYA ki om pah leklek zolo ahih manin mipi lunggulhna/ lametna te ahun kilap zawhloh nate i kimaisak nading le mailam ah cimawh/ dongtuak i thuak le anai penpen a om ZYA te i koh ding le huhna i kinget ding zong kizasak nuam hihang.\nZomi cimawh/ dongtuakte ahuh zo tawntung ZYA hih zawh nading Zomipih akua maciat in panpih in thapia ciatni. ZYA\nPrevious: Lamdang sa ing (Lem-en luakha kahia le?)\nNext: ZYA koi-ah?\nKL Airport sungah Kim Jong-nam thatding in aki ummawh numeikhat ki matbeh leuleu ~ ZD


url: =Union of Burma leh Zomite ~ Khup Lian Thang :: ZOMI DAILY\nposted on 25 March 2017 at 8:10 pm Lomkholna: Article, Khuplianthang, Politics\n2015 kum Kawlgam kiteelpi ah Zogam panin minam minpua ZCD in hita leh amun dang khempeuh phial ah NLD in gualzawhna ngah uh hi. Pan mun hoihtak ki ap thei bek thamlo in Kumpi thak in nasep kipan ta in tu ciangciang nawngkaina om hetlo ahih manin in lungdam huai phadiak lai hi. A sawtlo in a khangto gamte bangmah in Myanmar gam zong zinghuan nitak huan, silh leh ten ding tawh lungkham lo in, cinat ciangin zato hoih nei ding, sih hun lopi in si nawnlo in khansau ding, naupang te in pilna siamna lam ah mi dang gamdang tetawh kikim in, gamdang mundang ah utlo pipi in paikul nawnlo ding a, inn phual zang panin sum zongin innkuan nuamtakin om khop hun ding sawt nawnlo ding hi cih pen gammi khempeuh ii lametna a hi. Hih bangin hih bangin lametna tampi kawmkal ah kidop huai, theih huai thu pawlkhat lungngaih dingin ka lunggulh hi.\n“Kawlte kipatna Tagaung pan hi” cih Kawlte’ paunak ah aom hangin tua hunin Kumpi pen India Prince te leh Pyute hileh kilawm ahih manin tangthu theite in Kawlte ukna pen Pagan Dynasty pan a tawpna Kongbawng Dynasty (AD 1044 – 1885) in ciamteh uh hi. Hih Kawlte ukna sungah Zogam leh Kachin gam pen uk kha ngeilo hi ci-in Dr. Thant Myint-U in siangtak in gen hi.\nTua Kawlte kumpi uk hun Kum 850 kikal sungin ukna gam leh a thahat minam pen kikhel kawikawi hi. Shan te hat zel, Mon te hatzel, Kawlte hatzel cih bangin ki uk na leh a ukte ki khel kawikawi ah a, a ukna mun leh phual zong kikhel kawikawi in, atawpna pen ahi Mandalay (Yadanarpong) khuapi pan, Thibaw Min hun laitak in Mangkangte lutta ahih manin Kawlte kumpi tawh ki ukna hun a beita ahi hi.\nHih Kawl kumpite uk sungin min leh panmun kituh in unau khat leh khat sisan luanna pen a om den phial ahi hi. A minthang phadeuh pen in Kawl kumpi nunung pen ahi Thibaw Min in, ama kumpi tutna a kip na dingin a sanggam 70 val bang cikzethuai huai takin that mang hi. Kawlte’ paunak ah gal nam 5 om in, tua sungah a uk kumpite zong kihel zen hi (Kumpi, Meikang, Tuikhang, Guta leh galte). Kawlte lungsim limlim ah Kumpi ahih leh thunei ding, ama thu bek tawh nasem ding , cih khat om in panmun angah nangin zong na khempeuh sem ngam lel mawk uh hi. General Aung San leh a pawlte aki suamlupna zong tua hang abulpi pen hi pah hi.\nMangkang ten Kawlgam thumvei do in (1824,1852,1885kum), Kawl kumpi pa India ah innsung thongkia sak uh hi. 1886kum 1st Jan in Kawlgam bup Mangkang te khutsung tungta hi ci in tangko uh hi. Suahtakna a ngah ciangin zong Kumpi pa bel si khin himah leh a guh a vai zongin lak kik dingin vaihawmna om tuanlo hi. Mipi in ki it lualo leh kiphawk lualo cihna hi.\nTua hunin suahtakna ding makai khempeuh phial in Communism pakta mahmah uh ahih manin Kumpi thuneihna a ultung sak ki ukna lamah paikik ding ngaihsutin neilo uh zong ahi hi. Mangkangte in Zogam zong 1896kum aa kipan Chin Hill Regulation Act tawh ukna ong kipan uh hi. Kawlte ukna nuai ah omlo ihihna ong kilang sak mahmah hi.\nTua hangmah in zongin a tuam in ong uk aa Zogam, Shan gam, Kachin gam leh Karenni gamte a tuamin ong uk hi. Hih Mangkangte ukna ukna bulphuh in Panlong Agreement ong piangkhia ahi hi. Kawlte ukna ah om hi le hang kumpi pa akimat khitteh a gamkhempeuh laksa hi in, Kawl kumpipa aki mat hangin Zogam, Kachin Gam leh Shan gamte hamsa pi in la zo bek uh hi. Tua hun ma in Zomite pen amau leh amau a ki ukte hi a, dinmun kician a nei khin mahmah ahi uh hi. Mangkangte ukna hang leh Sangmang te hangin ih khua muhna tampi ong khangto beh lai hi.\n1917kum in Piantit galmai paina hangin a khuamuhna uh khangto in, mite khantohna ki mu kha bek hilo in minam dangte tawh ki zop a kipatna zong ahi hi. Zomite tampi tak Paaltan lut in, a tuntun a sepna peuhpeuh ah a thuman acihtak in kithei a, tuni dong mah in a pu apa te cihtakna hangin Zomite acitak minam ci in kiciamteh lai hi.Mangkang ten a uk hun ma, amau leh amau a ki uk hun lai in thuman leh cihtakna tawh akalsuan minamte ahih na kimu thei hi.\nLeitung khuahun luanzia nakpi takin ong kikhel in, Galpi nihna huhau in Mangkang kumpi in aneihsa gam leh leitangte kep zawhna ding tha nei nawnlo uh hi. A kah thak Mangkang tanu pipa (Prime Minister) Clement Attlee’ makaih Labour Party in a neih uh gamte kep tentan ding sangin suahtakna piak ding deihzaw ta uh hi. General Aung San makai in mualmite zawn a, amah muanna bek tawh suahtakna lakkhawm dingin Mualtungmi makaite na thukim uh hi. Suahtakna lak cil in Kachin, Shan, Zomi, Karenni leh Burma ci in minam pi 5 tawh Union of Burma ong piang khia ahi hi. 1948, 4th Jan pan kipan in Kawlte tawh gamkhatin Mualmi khempeuh ding khawm uh hi.\nMi khempeuh ii zahtak General Aung San kisuam lum in, amah om nawnloh ciangin mualtung mite tung akamciam uh bangin Kawl makeite zuinawnlo uh hi. Constitution mahmah zong ah Kawlte bekin thuneihna a neih na dingin bawl uh hi. Kawlte mahmah zong amau leh amau ki nawkin Communist te thautawi kipan uh hi. Belpawl Kumpi ukna nuai aa om Kawl galkap te mahmah kumpite lehdo mawk uh hi.\nTua kawmkal ah Karen te zong, kipan khengkhang uh ahih manin Belpawl gam sung nak buai mahmah hi. U Nu makaih Kawlgam kumpi in ahun lap in phelh zolo ahih manin tualgal zong nasia semsem hi. Kawl galkap pawlkhat, Zomi galkapte leh Gualkha galkap te in cihtak takin ma apan na hangin Yangon kumpi akici khin phial dingmun pan in Belpawl kumpi cih dinmun tungkik zo liailiai suak hi hi.\nA huampi in pen a langnih Kawl makaite (U Nu leh Communist makaite) in “amau cih bek ci tentan in, kikum hiathiat ding cih lam sangin , kei cih dan kei sandan a dik pen hi cih angsung deihna thupi sakluat nang hang in hiciang a tung hi” ci in laiat siam U Kyaw Win in ama muhna gen hi. Tua pen man mahmah hi ci ing. Tuni ciang dong tualgal beizo nailo in leitung aa a saupen tualgal in kiciam teh hi. Suahtakna ngahcil tualgal (Karen leh Communist) dan tawh ki bang nawnlo in, Kawlte leh Mualtung mite kikal ki kilem lohna khasiatna bulphuh aa a piang tualgal hizaw ta hi.\nKawlte’ minampi lungsim khauhluat hang hi in, tun zong abei hi peuhmah lo in DASSK makai ahih manin a paulo uh hi bek hi. Kawl mite, Belpawl gam mite khempeuh tangthu a man taktak aa a theih masiah, sanginn ah aki sin sin tangthu bu te a thuman taktak thute tawh kilaih masaih, Kawlmi te ki minam liatsakna lungsim pen bei hak kha thei ding hi.\nKawlgam ki teelpi leh Zogam makaipi te (1951, 1956, 1960, (2010), 2015kum)\nSuahtakna ngah zawh kha 6 sungin kiteelpi bawl ding himah taleh tualgal a kipatna hangin kiteelpi om thei paklo hi. Suahtakna ngah cil aa tavuan akipia makaiten kiteelpi dong Chin Affiar Council tawh makaih uh hi. Chin Affair Council pen Zogam a makaih kumpi hi in, Minister khat om a, aman Zogam bup a makaih a hi hi. Zogam khenpi 6 in kikhen aa, Tedim, Falam, Hakha, Matupi, Kanpalet leh Paletwa gamke te ahi hi. Tedim pan Pu Capt. Mang Tung Nung hi in, Matupi pan in Pu Vum Kho Hau te tangmi na hi uh hi. Minister kidem na om a, Pu Vumthu Maung (Kanpalet) in Pu Vum Kho Hau zo ahih manin amah pen a masapen Chin Affair Minister na suak in 1951kum kiteelpi dong sem hi.\nAnihna pen Pu Shein Htang (Kanpelet- 1952-1954kum), a thumna Pu Zahre Lian (Falam, 1954-1958kum), a lina Pu Thang Lian (Falam, 1958kum kha 6 sung), Pu Ral Hmung (Hakha, 1959kum), leh a tawpna ah Pu Zahre Lian hikik in (1960 -1962kum) U Ne Win’ makaih galkap ten thuneihna alak dong sem hi. Ki teelpi thumvei om manin 1951kum, 1956kum leh 1960kum cih bangin ki bawl hi. 1962kum pan 1973kum dong galkap in ong uk in, 1974kum pan 1988kum dong pen U Ne Win bekin thuneihna pan, Socialist Party bekin uk hi. Hih hunsung pen Tedim lampan Galkap lamah a citak leh min leh za nei Zomiten Zogam na makaih to uh hi.\nMaj. Son Khua Lian (Tedim, 1962-1972), Col. Khen Za Mung (Tedim, 1972-1974), Col. Kap Cung Nung (Falam, 1974-1978), Lt.Col Kim Ngin (Tedim, 1978-1982), Lt.Col Khai Mung Mang (Tedim, 1982-1986), Col. Son Khua Vum (Tedim, 1986-1988) cih dan hi. 1988 pan 2010kum dong galkap temah in tutna ong lakik hi. 2011-2015kum dong pen Galkap puansuah mipi makaihna hun ki ci thei in, Chief Minister pen Pu Hung Ngai (Mindat) leh State Parliament Speaker pen Pu Hau Khen Kham (Tonzang) te ahi hi. 2015kum kiteelpi pan a gualzo NLD leh ZCD in Zogam ah gualzo uhhi. Chief Minister pen Pu Lian Luai (Falam) hi in, State Parliament Speaker pen Pu Zo Bawi (Hakha) in a makaih hi ta hi.\n3) A tunga Zomite Zogam gamvai tangthu ah, Tedim kampau Zomite in mipi teel’ ki ukna hun ah khatvei zong Zogam makai dinmun ngah ngei hetlo mawk hi. A pilna, a siamna, a neih leh lam kicing leh hawmtawh omlo hi mah ta leh bang hangin makai dinmun ngah zolo uh hiam?\nHih a tunga dotna te nang mahmah in hoihtak na ngaihsun dih in. Gambup huam gamvai ah kimawl dan ding, Zogam gamvai ki ukna ah mapan dan ding koici kimawl ding cihte ki ging ding, ki dop ding sep ding aom leh tun kipat pah hunta hi . Ki khelhuai thute aom leh tui bangin kikhel in mun khempeuh ah lut siam ding, thu leh late kikum liailiai in makaite tungah ngaihsutna hoihte piak ding, Makaiten zong , mipi’ piak ngaihsut piaknate hoihtak sasak in mipi mailam ding khual aa ki puah ding aom leh khatvei kipuah kik ding thupi ding hi.\nZomite khempeuh a neu a lian, a moi aham ki zahtaak siam in, thuneihna , gamvai, minam vai leh biakna lamah amau aa dingin alauhuai pen a gal, a lang ahi Kawlte’ huzap na pan in a suahtak nangin nakpi takin nasem in Zomite khempeuh in a ma uh anawt khawm ding hunta hi. Hih bangin khut kilen in a kalsuan khop nak leh Zogam bek hilo in Kawlgam leh Leitung bup a makaih zo ding, Pasian’telsa Zomite ahi hi. Lungdam, Khup Lian Thang\nSaw Ba U Gyi leh Minan neuter buaina, Mg. Sin Kye\nLest We Forget, Col. Khen Za Mung\nPrevious: Oklahoma City pan akibawlkhia Aksa sungah asianglo om ahih manin Recall kibawl ~ ZD\nNext: Atapa laisimding deihsak in Phone asuhsakpen atapa in anu thukhenzum ah khia ~ ZD


url: =Gamgi vai: Pu Mang Hen Dal tung lungdam :: ZOMI DAILY\nposted on 8 October 2019 at 8:37 pm Lomkholna: Liantuang, News, Politics, Zomi\nGamgi vai mapanna le matutnate hangin kei mimal in Pu Mang Hen Dal tungah ka lungdam mahmah hi. Bang hang hiam cih leh\n1) Gamgi vai buaina pen I theih sa tek ahi hi. Gamgi puah phat ding le gamlim bawl phat ding cih lunggulhna a om ciat hangin ama thuneihna tawh hangsan takin hih thu a taksuah theih nadingin phul tentan hi.\n2) Gamlim puahpha ding cih ciangin a) Ukpite hun lai a gamlim b) Mangkangte bawl gamlim c) Suahtak ngahkhit gamlimte d) 2008 thukhun tawh a kipomkhawm gamlim cih bangin nam tampi a om laitak kawmkal ah Mangkangte bawl gamlim bulphuh theihna dingin hong vaihawm zo mawk hi.\n3) Tulai tak mahmah in a kizang gamlimte zanglo in mangkang hun lai a gamlimte a kizat tektek nadingin kumpi thuneite sungah kinawkna kidona kalangpanna lian mahmah ding hi. Kei theihpih ciangciang zong tam mahmah a ka theih loh zong tamzaw tham lai ding hi.\n4) Hih vai hangin popular na le pahtakna ngahna tam khollo ding cih theih sa ahih hangin sem veve a, Union maban dingin kician takin hong nuntak sakkik pen thupi ka sa mahmah hi.\n5) Tu ni ciang dinmun a tunna dingin Pu Dal in sum le pai beina, tha le ngal, maizumna thangpaihna khasiatna tampi tak kuama theihpih loh in tuakmun mahmah ding ahih manin ka lainat mahmah hi.\nGamgi vai le Khaikam University sanghuang vai cih thu tuamtuam a om simin kumpi thuneite kiangah amau hih theihna ciat tawh Gamlim lui le Data tuamtuamte tawh a hunhun in a panpih ngiatngiat Major Khup Cin Pau (Singapore), pu Pau Mung. Galkap Engineer (Singapore), Dr Dongno (Australia) tungah zong thupi sa in zahtakna ka pia hi.\nAmaute panpihna tawh thu kilumlet pah hi cih ahih pah sam loh hangin, amaute panpihna hangin noptuamna le lungsim thahatna tampi piangsak hamtang ding hi ci-in ka lamen a thupi sa-in zahtakna ka pia hi.\nMipi tawh kimuhna\nSagaing gamgi vai mipi kimuh khopna pen 4 vei kinei dinga a ni masa pen Khampat ah tu ni 7 October zingsang lamin kinei hi.\nKumpi lam panin Pu Micheal Mang Hen Dal (Minister, chin state) le Pu Kam Za Mung (Minister, Sagaing Division), Tamu pan MP te ban ah Nyi Pyi Taw pan leitang lam tawh kisai a lian pen pa le Kawlpi, Tamu, Khampat, Tonzang, Tedim, Falam, Hakha pan thuneite kim takin kihel hi.\nKimuhna sungah khampat le tua kim a om khua khempeuh pan in hausa upa le khuasung makaite kisam hi.\nThu om zia a tom in gen ding hi leng, Zogam – Sagaing gamgi pen mangkangte hun lai gamlim le gisuangte siksan in gisuang phut kik cih hi mai hi. 1938 kum gamlim le gisuang lui te zongkik ding phut pha ding. Gamgi pen tulaitak I theihna tawh kibang loin pawl khat hia lam ah kihel in pawl khat hih lam kihel ding cih ahi hi.\nH.E Micheal Pu Mang Hen Dal le H.E Pu Kam Za Mung te in thugenna a neih khit ciangin gamgi vai nasepzia kalsuanziate thuneiten a ban takin hong nei uh hi.\nMP te le mipi lam pan thugen tuamtuam a om ciangin Pu Hang Khan Lian in hih vai pen a thusialua ding lam sangin a hoihzaw ding lam a hihna, hih vai nasemte adingin hamsatna tampi om ding a hihna, Mangkangte 1938 gamlim lui kibulphuh ahih manin a lungdamna thugen a tua tawh hun zawhna kinei hi.\nTua khit ciangin 1938 kum a kiphut gamgi No.1 (Khampat le Kanan kikal) en in kipai ngeingai ah photo kila khawm ngeingai hi.\nHih gamgi vai kalsuanzia pen a huampi in gen ding hi leng deihna khempeuh ngah ta cihna hi loin tu lai khuahun le dinmun sung pan a lem thei pen le ahoih thei pen dinmun ahi dingin a lamen ka hi hi.\nMipi tawh kimuh khopna pen Kawlpi, Zonuamzang le Tuikhingzang khuate ah zong a kizomin kibawl lai ding ahi hi. Khampat khawpi ah bel kumpi thuneite le tua kim a hausa upa teng ban ah Tedim panin U Lialian (Pa Hang Khan Lian), kawlpi pan in Lawm Zam Thuam le u Nangpui (singunau) tawh na kihel thei ung. (midang ten a theih loh hang phamawh lualo ahih manin kawllai in i gelh nawn kei hi.) Lian Tuang\nPrevious: A awlmawh huai i awlmawh loh Politics\nNext: Zato zuat hamtang akisam naupaai nupi pawlkhat


url: =Written by Tg. Kham & ZomiDaily\tFriday, 24 February 2012 05:07 Zomi National Day 2012 | Kuala Lumpur, Malaysia\tTukum Malaysia, Kuala Lumpur khuapi laizang aa kibawl Zomi Nam Ni limlaak (photo) a mu kha peuhpeuh in, lungdam huai ei aci ih om hiam? Ahih kei leh, hizah tak lawmlawm khua ngaih huai si hang, aci simsim ih om hiam? Aki banglo muhzia tuamtuam hong pia ding hi; Kum 64 Cin'na Zomi Nam Ni bawlin pawipi a pai kampau kibang sinsen Zomi 3,000 ki pha dek phial ding aa, Stadium Chinwoo acih indoor stadium pi khat a kikawm pen, naupang tutna ding zong awng nawnlo zahin ki dim phitphet hi. Tutna mun awng nawnlo lampi awng teng ah a kidin' ngeingai tak ciangin, pawi kemding aa ih kawm rela te bang khua ul nul liang mahin lampi ding sial keii uh hi. Numei naupang pawlkhat a ciahkik mai ki-om hi. Tua zong pen, tul bangzah pawi hong kihel theilo cihkhat omlai hi!\n"Sorry! Tiada kerusi lebih." cihdan pian khat kammal a kizak dong taktak hong tun' teh, vaihawm Committee te lampan cihna ding om nawnlo hi. "Sorry! tutna lakbeh theihding beita!" a cihna hi aa, tutna mundang pan a kikawm theiding zongin a munding omthei nawnlo himai hi.\nA baih hetlo mah hi....Hizah tak aa mipi ih tamna lamkaal lak khat ahi Malaysia ah Zomi Nam Ni pawipi khat vaihawm ding pen baih vetvet lo-in, kikupna bekbek zong tampi vei neihkholh kul, kigin' kholh tohtoh himai hi. Vaihawm khawm zokhin ihih manin tualam saupi ih genkei zaw ding hi.\nA 6 Veina Zomi Nam Ni....Leitung kha sim danin February 20 ni lian mahin, laimal 'Z' tawh a kipan Zomi Nam Ni cih stage nung lam aa banner/ backdrop mai-ah pawipi a kibawl pen, tukum 2012 ah Malaysia aa ding A 6 Veina hita hi. Kum simin mang kam tawh ih gelh ahi phial zongin 'Z' mah tawh kipan den hi. Mailam ah zong 'Z' mah tawh kipan ding hi.\nKum 6 cihpen, naupang bang hileh tei mahmah ta ding cihna hi. Tei bek hilo-in, gamdang aa om a tanaute zong hopih theita hi. A gamdang aa om tanaute-in zong, tua naupang a it takpi leh phawk zelzel ding aa, a veina lian semsem ding hi. Tua a veina pen, huih lak ciangah mangthang saklo ding hi.\nHungeelna bang lianin ki zawhbawl thei....Committee te vaihawm siamna pen, hungeelna (programme) ah kimu masa gige hi. Tua hungeelna bangin ih zawhtheihna ding pen lasa ding, tumging tumding, thu gen dingte tung ki nga zaw aa, mipi tung kitam ngaklo hi. Nitak nai 6 aa manding geelna pen nai 6 in kiman thei ahih manin, Zomi hizah takin vaihawm khop siamna khat ih lakkhia thei hi.\nHungeelna sa ahi Thukong hon'na hun Zomi Nam Ni Committee Lutangpi ahi Pa Nang Khan Pau pan zawhna lungdam kohna leh thupha piakna hun Rev. Dr. Zam Khan Thang dong, a kipelh leh a nunung ding masak, a masa ding nunun' cihbang omlo-in ki zothei hi.\nTuahkhakna pan theihthak thu....A masa pen ah, committee te vaihawmna thupi-in, mipi-in azuih kisiam ahih manin pawi nuam hi. Zomi Nam Ni hita kei leh, Zomi te mipi mihon tawh pawi khatpeuh ih vaihawm simin pauban'na, kicin'lahna neng om hamtang thei aa, tutung Zomi Nam Ni pen, a lamdang takin genban'na ding, tuaci lai leh cihtheihna ding tawm mahmah hi. Zomi sung ah, vaihawmna khatpeuh picin' zawhna ding pen, a mipi phazah tung ki nga hikei-in, a madawkte, a palaite, tangmite tung tampi a ki ngak lam ki muthei hi.\nCommittee thupi....February kha aa ding anung November kha bangin committee a din'zawh pen thupi hi. 2011 November kha pan a hunhunin ZAM zum ah kikupna kinei toto aa, sepna tawh a kizop ciang pawi nuamtak a kizo thei ahih manin, bangteng vaihawm in, bangteng sem khol le'ng hoih cih a muthei leh a gamtang pah Committee aa kihel khempeuh thupi hi.\nPawi khat etlawm theihna ding mit hong la masa pen....Bang a'itam? Innpi sung ih lutphei lianin ih muh pahtheih stage nung aa backdrop pi aa kipan, kongpi lutna-ah a kihawm sticker te, tukum Zomi Nam Ni logo leh hungeelna cihte khempeuh international level phialin hun pia aa design hong bawlkhia Tg. Mungpi @ Paukxii (ZomiCorner) ahihi.\nTumging tumsiamte leh lasiamte thupi....Khatkia lasakna bekbek dawng 21 sungah Malaysia lasiam pa sak dawng 2 hi-in, tualo Zomi lasiamte pen tumging siamte tawh hong kithuah taktak uh ciang, Zomi te sak dawng 19 sinsen, pan khial, set poimawhna khat om tadih, aw tunglo vat, mi kimlo-in kingak cihdan khat mahmah zong ki mulo hi. Zomi te sak khempeuh namdang kam tawh kisa omlo bek thamlo-in, Zomi veina, Zomi maban aa ding kiphuak la vive hong sa uh aa, lungsim hong lawngsak zo mahmah uh hi.\nAtung aa ih gen bang lianin anuai aa tengin tangthu hoih khat gelhthei uh ahihi;ZOMUS te vaihawmna tawh, Lead - Steven (Pau), Bass - Khai Sian, Drum - Biak Tung, Keyboard - Khai Mok, Rhythm - Khual.Zomi lasiam bek hilo-in a siamna tawh minam veina a lakzo: Kamseen, Suanno, Deih Mang, Khaipi, Nuamboih, Lianpi, JK Zom, Muan Cing, Sian Lun, Cinpi, Ciin Hau, Nuam Cing, Victor, Lamboih.\nKamseen pen, ih gam pekpan ih sap mah bangin, a la neih tampi sungpan hong ten'khiat khempeuh in mipi lawng zo ngiatin, a tawpna lam ah bang, mipi sungpan pahtawi loh theihloh, lungsim phu valval ta ahih manin sum kiphal zahzah stage tung ki piato ziahziah hi. Zomi te aki pahtawi theilua himawk hang. Zomi, zom di'am?\nNgeina laam a lakte kiva....Ngeina laam ahih kei leh ih ngeina alak laam hong lakkhia anuai aa tengin, pawipi-ah a lahtheih ding ciang uh pen hun tampi, sum tampi mah bei aa asin ciatciat uh ahih manin, etteh huai thei mahmah uh hi. A sinna dan mah un kituak takin lakthei uh ahih manin a kiva mahmah uh ahihi.\nZEC Sang Naupangte, Tungzang Khua pan sanggamte, Tonzang Lawm pan sanggamte, SDA pawlpi pan sanggamte, Rawang khawk pan sanggamte.\nThugennate thupi leh manpha....Lamsap zong cing takin kipia zolo himah ta leh, hun khat lai-in minam aa ding a sepna gam ah, mipih hizah tha pia ding Australia pan hong kihel thei Pu Zo Khai in hun saupi tak la hetlo na pi, lai simsa ahilo a phukkhaksa leh a muhna tantan zui-in deihtak thu hong genteh mipi ki tha ngah mahmah hi.\nRev. Dr. Cin Sian Pau tung panin zong, Zomi te pen Ngeina kician ih neih lam leh Lai kician ih neihziate tomkim takin hong genkhia thei aa, muhthakna leh Zomi hih angtan'na tampi hong khangsak hi.\nPa Kam Lian Mung in, Zomi Genvai Kipawlkhopna (ZSM) ii nasep zia leh Zomi sung genvai lamah bangci sepkhop huai cih hanthotna hong neithei hi.\nThugenna khatmah ahi, hih Zomi Nam Ni vai aa sumlut leh sum zatna khempeuh, aneng atawng in a ciamtehzo Zomi Nam Ni vaihawm pawl Accountant Sia Kap Lian Thang in pulak khiatna kician sinsen in hong neih khitteh, tukum Zomi Nam Ni pen ei leh ei dingzo himawk hang ei ci-in, angtan'na mitte kimu thei hi.\nThugenna khatmah ahi veve, Zomi Nam Ni vaihawm pawl Thuvanpi Sia Hau Suan Khai tungpan Lungdamkohna kicing khat ki zathei-in, hih pawipi hong pian'theihna ding, sum leh pai, thatang, siamna, ki piakkhiatna, hun piaknate tampi a kisap lam hong phawkthak sak bek thamlo-in, Zomi sungah lungdam kam ih kikoh zawhpen angtan' huaina hong musak hi.\nZinmang pawlkhat hong kihel thei....UNHCR ulianpipa aa kipan zumke tuamtuam uliante a kisam hi aa, tua sung panin CDU (Community Development Unit) pan uliannu hong kihel thei-in, tha piakna leh a deuhdeuhin, Zomi te na ki pumkhatna-uh khahsuah peuhmah kei un, na ngeina uh mangsak kei un cih tawh tha hong pia thei hi.\nIAD lam leh UNHCR-Malaysia mahmah ah Administrative lam leh Siavuanpi asemnu pen hong kihel nuam himah ta leh, hunpi kipat ma deuh ciangbek hun awng ngahthei ahihna tawh, hong vaikhak nop thute CDU uliannu gensawn ding hong kengsak aa, ama tangin a kammalte ki zathei veve hi.\nKi meltheihna tawh a kisam Malaysia gammi laphuak, lasa, studio a nei ngiat, UNHCR in pawi tuamtuam ah azat (Tg.) Ariff Akhir in, nung kum sung aa galtaite haksatna teng a bil aa azak khitteh a gelh la pen hong sa aa, a sakma-in "Dammaw?" ci-in ei kam tawh mipi a hopih ciang, ki tha ngah lua-in innpi ki thawn zuah ta ngial hi. A dawng nihna pen, na vekpi vua ding kong sak hi, ci-in "White Dove" acih kammal hoih mahmah kihel mangla tawh tha hong ngahsak mahmah hi. Tua la asak ma-in ZEC sang naupangte amah tawh a sakhawm dingin samin, mipi tawh zong zaikhawm ziahziah hi.\nZAM pan lungdamlahna mualsuangno, UNHCR uliannu tung Pa Nang Khan Pau in pia aa, Ariff Akhir pen aki meltheih pih Tg. Kham in pia thei hi. Mualsuangno bekmah ki piazo aa, cialna guaihna cihbang ki vaihawm zolo-in, amah'n zong na lamen khollo sam hi.\nYouTube 1: http://goo.gl/dmccBYouTube 2: http://goo.gl/XfmTt\nTongsan Pen pahtawina piakna....Zomi sungah thuasuah tuamtuam, lai lam nasepna leh thu leh la a lakkhia, a khahkhia zo leh a kician aa nasem zo penpen, mipi teel khatpen Tongsan tanute-in Tongsan Pen Award ci-in pia uh hi. A pia khia Tongsan tanute-in hun saupi la-in, mipi me (vote) khiatna neisak uh hi. 2011 Tongsan Pen Award pen, ZomiDaily (www.zomidaily.com) in me tampen tawh hong ngahthei hi. Tongsan tanute ngetna tawh Zomi Nam Ni hunpi sungah, Joseph Kam Tung Sang in Sia Mangsen tung Pahtawina Laipi piakkhiatna hun etlawm takin kiguang aa, a thu leh a vai omzia teng zong Sia Kam Sang mahin kicing takin pulak masa hi. ZomiDaily tangin Sia Mangsen tungpan lungdamkohna kammalte kicing takin pulak thei hi.\nZomi Cup pahtawina piakna....Zomi Nam Ni pahtawina-in kumsim aki vaihawm Zomi Cup Tukpeng Kidemna pen tukum zong kizom thei aa, January 23-27 ni (5) sung buppi hunbei hi. Zomi Nam Ni pahtawina aa kihel Khuate, Zomi Nam Ni pawi sungah ki pahtawi ahihi. Hih pahtawina hunsung Tg. Kham leh seppih tengin makaih hi.\nA masa-in, Zomi Cup a kumthumna vaihawm ding kipat theihna ding leh kipat ngamna dingin nung kum pan Cup golpi leina ding sumtang hong piakhia USA aa om Pa Langh Kap Pau leh Pa Thang Do Hang (Tungzang Khua) te unau tung Zomi aveina uh lungdam angtan’pihna bei ngeilo aa, ZAM in Mualsuangno khat ki pia hi.\nA zomah, Zomi Cup 2012 a kihel Khua (26) te a makai khatta tungah Pawhtawina, A Lina (Darkhai), A Thumna (Anlangh), Mimal kimawl siampen ngahte, A Nihna (Voklaak) leh Zomi Cup 2012 Champion (Gua Sing) cihte a kimawl khempeuh pahtawina picing takin ki vaihawm thei hi.\nVideo leh limlaak (photo) te limtak kila....Video pen Laizom Media in minam aa ding sepkhiatna tukum hong zom leuleu hi. Limlaak zong ZAM camera pen Tg. Mungpi (ZomiCorner) in hong letsak aa, ZomiDaily pan Sia Mangsen in zong kim takin, tawl nga manlo-in lathei uhhi. Maikaal sungah DVD hawmkhiat zawhding ki hanciam laitak hi. Tampi sungpan aki tengkhia photo (183) anuai-ah ki enthei hi.\nThungetna....A patna lam ih gensa, mipi hizah lamkaal (Malaysia leitang) aa ih omlai pen a lungdam huai hikhollo hi! Ahi zongin, hizah tak om gige Zomi Nam Ni cihzong phawk khalo, ahih kei leh ih utna tekah bawl, ahih kei leh tha ngah dandanin bawl cihbang ih omloh pen, Malaysia om Zomi te ki pumkhat aa vaihawm khop zia kihat mahmah cihna hi.\nSuahtakna leh mihing hamphatna kim takin a kingah theihna gam tuamtuam aa om mipil makai tuamtuam leh mipite-in hih kum 6 apha naupang tungpan etteh theihding tawmtawm om leh kilawm hi. Zomi te ih vaihawm zia a hoihte tha kipia ni.\nZomi Nam Ni 2013 ciang, Malaysia ah Zomi hizah takin a bawlding ih om nawnlohna ding, gamthumnate-ah tul tampi a tungkhin dingin thuumin thu ih ngen hi.\nTg. Kham & ZomiDaily\nLast Updated ( Friday, 24 February 2012 05:18 )


url: =Zogam Budget leh MP ~ Pu Zo Tuang :: ZOMI DAILY\nposted on 8 May 2020 at 10:50 pm Lomkholna: News, Politics, Zomi\nGam khat limlim in budget khat ahi zongin aki khawm ciangin a amasa in democracy gam tawh akikal suan gam te in Mipha zah ki-et masa pen aa mipha zah zui in Budget ki hawmkhia hi. Gentehna bang US bang ah kum 10 in khat vei ta bang milip kisimna om in a diakin tua pen Federal Budget hawm zia ding leh Federal Kumpi ah Tangmi puak zia ahihi. Federal Kumpi cih pen Congress zong hihi. Kum 10 sim in Congressional Districts Map cih gamlim khat vei ta bang puah in bawl den uh aa tua zui in zong budget aki hawm ahihi.\nCidamna lam, sang lam, Kizomna lampi te ahi zong a tuamtuam Sumzatna budget khem peuh pen Mipha zawh tawh kihawm in Budget seh na ki nei den hi. 2020-2021 Zogam Budget en leng abeisa kum te ah zong budget kihawm na te pen adiak in Zogam ah mitam na pen ahi Tedim Township bang pen mitam pen mah ta se leh Budget tawm ki ngah den pen ahihi.\nGam khat limlim in budget aki hawm ciang in a mipha zah leh a gam golna tawh kizui in ki hawm aa tua zawh ciangin, Khuapi lian te pen kumpi zum te omna a hih man in akisap leh tua zawh ciangin kigel pan ahihi. Leitung ah Democray gam ki-uk zia pen a tam penpen 3 te in Federal Goverment, Unitary Goverment leh Constitional Monarchy ci in kumpi zong anei Kumpi thu neihna tawh aki uk khawm gam hi teng 3 pen leitung ah akitam zat pen gam ki-uk zia ahihi.\nKawlgam bang en leng pen Unitary Goverment kici in adiak in thu neihna pen Central Goverment pan in tui bangin ong luang khia ahih man in State te in thu neihna ki nei zolo hi. Tua hih manin State in Budget hawm zia ahi zong in thu neihna khat peuhpeuh pen adiklo aom leh Central Goverment in State Goverment tung ah thu nei uh hi. US dan te pen Federal Goverment ahih sam hang in US constition sung ah State kumpi thu neihna ding leh Federal Kumpi thu neihna ding ki khen dimdiam ahihi.\nKawlgam dan te leuleu pen Unitary Goverment ahih mah bangin Central Goverment bek in thu neihna vekpi phial in len uh a State Goverment in Central Government thupiakna dan a nasem zaw uh hi. Tua ahih man in State MP ciding i hiam State Kumpi ah tangmi a pai MP te in Budget hawm zia a lung kim kei uh leh State Parliment ah a lung kimloh nate gen thei hi.\nState MP te in a State parliment ah ki deidan na sum leh pai budget hawm zia alung kim kei leh Central Goverment a hi Hlutaw ah Gambup Parliment ah thu sung thei leh lungkim lohna gen khia thei uh hi a hang pen Kawlgam bang pen Unitary Goverment ahih mah bangin Central Goverment in thuneihna khem peuh len khin phial ahih ma in i lungkim lohna khem peuh pen Central Government ahih Union Parliment ah gen khiat ding ahihi.\nZogam Budget hawm zia bang i lungkim kei leh zong tua pen a gen ding pen Hlutaw MP (Amyothar Hluttaw leh Pyituh Hluttaw) ah MP te in gen thei uh hi. Mipawl khat te in Kawlgam pen Galkap kumpi ki-ukna hi in MP te thu neilo uh hi zong ci mawkmawk thei uh hi.\nGalkap kumpi thu neihna pen adiak Kawlgam thu khunpi akipuah thei na ding 75% sang tam zaw in a thu kim leh bek kilaih theih cih thu hi tua hih man in Galkap te 25% bang na pha ahih manin Kawlgam thukhunpi laih theih na ciang pen amau tua a khak tan theina ding ahihi, ahih hangin Budget hawm na ah pen Amyothar Hlutdaw leh Pyituh Hlutdaw MP te in a tam zaw thu kim na tawh budget hawm khia thei uh aa sum zong kisap leh gam dang pan in tawi thei bek tham lo in kawlgam sum mahmah zong bawl khia thei uh hi.\nTua pen Zomi ten budget tampi i ngah na ding pen Zomi MP khem peuh mawh puak ahihi. Bang party bang party cih tawh kisai lo in Zomite tangmi ahih mah bang un Zomi te tangin thu gen ding in Central Goverment ah akipuak ahih kei leh i sawl khiat Tangmi leh Palai te ahih man in mipi te deih dan a gen kei leh mipiten kisawl nawn lo kipuak nawnlo thei hi.\nTua pen Democracry pai zia ahihi. Tua dan ciang gen ngamlo MP te pen Zomi ten tua dan MP te tangmi in i paisak nawn lo na ding ei mipi te tung ah thu neihna aom ahihi. Democracy gam pen thu neihna bulpi pen Mipi te kiang pan tui bang aa ong luang khia hi akicihna pen tua hang ahihi. Tua ahih manin Central Goverment leh State Goverment ah ei tang ding thusung ding ahi zong MP i tel ciangin tua bang dan a gen ngam ding MP i tel khiat kulhi.\nTua dan i gen ciangin Zomi party nusia in party lian te bek mee (vote) pia ni cih na hi pah lo hi. Kawlgam in Thukhunpi (constitutions) ahoih ma teng leh ei tawh kituak ding Federal gam tawh kituak ding ahi zong Thukhunpi i neih ma siah pen Zomi Party pen nusia theih ding hilo hi. Tua dan a a akibawl theih na ding Zomi party in ong bawl ding a tua khit teh Zomite in party dang te mee (vote) kipia thei lel ding hi.\nMP hoih i ngah theih na ding in bang ci sep ding. Zomi Party pen ZCD bek aom ahih man in tua bek mah i panpih ding thupi mahmah ding hi. MP hoih i ngah theih na dingin a masa in ZCD party member khem sung ah MP dem nuam khem peuh in amau om na muntek leh amau dem nopna mun tek ah min pia in tua MP dem a ut mi tampitak lakpan in ZCD party member khem peuh in tua te mee (vote) pia in vote tam ngah pen te in MP dem leh pen MP hoih ki ngah thei pan bek ahihi. US bangin tua dan a zat uh pen sawt mahmah ta hi tua pen Primary Election ci in kiteelpi ma-in party in ahih ahihi.\nPawl khat te leuleu in US leh Kawlgam na gen teh uh kigen teh thei baih lo ding hi ci thei uh hi, MP teel cing ding kitel na pen Kawl Kumpi leh Gamkumpi te sep hilo in Party te sep leh gel khiat ahihi, Party te bawl ding bek ahihi, tua pn bek in MP hoih leh mipi deih MP ki ngah thei pan ahihi. Tua hih man MP hoih i ngah na ding ZCD makaite mahmah in zong hidan a lung gulh nai kei mawk leh amau mahmah in zong Democracy pai zia sang in amau mimal thu neihna alung gulh hi zaw kha ding hi. Tua ahih man in hi dan sep ding kisam ta hi. Pu Zo Tuang (Accountant @ ZIUSA)\nPrevious: Alibaba leh Guta sawmli ~ Khup Khen Thang\nNext: Covid-19 buaina hong ven ciang’n…. ~ Bob Tuangpi


url: =Malaysia 7-Eleven ah damiah ataih nasempa kum 12 thongkiading :: ZOMI DAILY\nposted on 3 June 2017 at 10:12 am Lomkholna: Malaysia, News, Sawltak, World\nMalaysia gamsung aom 7-Eleven Outlet khatah nasem khatin adang 7-Eleven Outlet ah damiah taihin sum laksak ahih manin, agamtat khialhna aki sikkik nadingin kum 12 sung thong kikhiading cih NST pan kiza hi.\nKum 12 sung amawhna a ngaihsutding hundingin thong akikhiat banah ciangduai tawh tawsat “Canning” zong 4 vei ki thuaksakding cihi.\nTuapa minpen Meor Amirun Meor Zainal Abidin kici a, kum 22 phakhin hi. Abeisa kal 3 sungin 7-Eleven Outlets munnih ah damiah taihin sum laksak ahih manin, Ampang Sessions Court judge Syafeera Mohd in mawhnadaan lohnadingin kum 12 sung thong akiatsak ahihi.\n7-Eleven Outlet damiah ataih masakpen May 13 ni hi a, Tasek Permai Ampang aom 7-Eleven Outlet ah ahihi. Sumpawlkhat leh Cigarette pawlkhat luakkhia in, asum in aki tuatciangin RM813 manneiding luatkhia cihi.\nTuazawh May 18 ni in Pandan Indah, Taman Seraya aom 7-Eleven Outlet ah damiah taihleuleu a, sum leh Cigarettee akigawm in RM738.90 manneiding luatkhia cihi.\nMay 19 ni ciangin hihpa pen kimankhia a, agamtatna amawhna kician cih akitheih ciangin thukhenna akinei ahihi. Khatvei damiah alutna hangin thong kum 6 leh tawsat 2 veituak hi a, akigawm in thong kum 12 leh tawsat 4 vei athuakding ahihi.\n7-Eleven Outlet panin damiah ataih, avan luakkhiat pen asumin kigawm leh RM1551.90 bek ahihi. Ahi zongin tuazah mannei leltak damiah ataihnopna lungsim hangin thong kum 12 leh tawsat 4 veitak athuaklawh dikdekding ahihi. ZD Sawltak #zomidaily\nPrevious: Malaysia, Ampang ah palik kineih mi 2 te’n gamdangmi nasem te sum RM1000 laksak\nNext: Tedim Khua Lampi te Part 2 ~ Khup Khan Thang


url: =Einstein Thu Sim Hamtang Tawng ~ Thu Tatuam (Siyin News)\nEinstein Thu Sim Hamtang Tawng\nThursday, November 26, 2015 Knowledge No comments\nApianna sia Ulm, Württemberg, Germany hi aa apian ni sia March 14, 1879 kumh hi.\nJew minam hi aa, apa min sia Hermann Einstein hi in, sumbuk hong aa, engineer khat zongh hi si hi. Suapui numei khat nei hi.\nAno lai Elementary saang Luitpold Munich khua Gymnasium kaa in Violin tum sia nuam sa hi.\nApa ii sumleang nasep sumh ahikom Milan, Italy, ah 1890 June tha khawng in peam uh hi.\nNovember, 1915, ciang ama ii general theory taw kisai man thiang hi.\n20th century sung Physic taw kisai Atomic Energy hang in akizakta mama khat hi. 1921 kumh in physic taw Nobel Tel ngaa hi.\nNgalkap tum nuam ngawl ahikom paulap zonna in patauthei natna ci in syavuan lai khat vawt tawm hi.\nSwitzerland ah pai in polytechnic saang entrance ahuan le ong in kaa thei hi.\nAsaang syapipa tanu Milena Maric taw kidei in Jan 6, 1903 kiteang aa tapa nii nei hi. ( Hans & Eduard) 1919 kumh ciang azi taw kikhen uh hi. Ahihang Nobel tel angaana pan asumte azi ii lua thei tu a vaihawm pui hi.\n1933 Oct 17 ni USA ,New Jersey state ah refugee taw peam aa, Princeton khua ah Institute for Advanced Study vawt tu in panmun ngaa aa tuazawk ciang teang suak hi.\n1935 ciang US ah Permanent Resident ngaa a tuazawk angeingawl in citezen ngaa hi.\nLöwenthals taw kiteang kik ahihang 1936 kumh in kikhen kik aa tua kumhbin azikik thi hi.\nAma ii Math equation E=mc2 ( thil no cik khat in power ahaat mama khat suak thei) sia hong minthang vaial hi. ( atomic power)\nPhysic taw kisai thusonna ngam tatuam ah hilhna nei in avaak kakawi lai tak Adolf Hitler in ama ii theory sia "Jews Theory" ci in selno hi.\n1939, kumh in alawmpa Leo Szilard taw President Franklin D. Roosevelt tungah la Nazi te bomb alauhuaina thu son aa Nuclear bomb vawt tu in kun uh hi.\nJapan Heroshima bomb akikhiat zawk ciang Einstein sia min ngaa vaial hi.\n1955 April 17 nitak in Israel ngam suataak kumh sali cinh a thuson natu akingin laitak chingui natna nei in puuk hi. Surgery vawt tu uk ngawl in "Ka sep tu teng seam zo ing , ahun tu ciang cia nuam tu khi zam" ci aa April 18 zingsang ciang thi hi.\nAthi ciang Dr Thomas Stoltz in a innkuanpuite ii awina om ngawl in doctors of neuroscience saangpatangte ii study vawt thei natu Einstein ii thuak laaksak kuu aa tunidong New Jersey Princeton University Medical Center ah kikeam lai hi.\nAma ii uuk ahi aluanghawm sia meitaw haal in avaam sia ki the kakawi sak hi.


url: =Ong Sit Tel In | Zomi Lyrics Directory :: Zomi Music and Songs Ong Sit Tel In | Zomi Lyrics Directory :: Zomi Music and Songs\nOng Sit Tel In\nJ. Edwin Orr (1912-?) Maori melody\nHih la a phuakpa J. Edwin Orr pen evangelist minthang mahmah khat hi a, tua banah khanlawhna tangthu kan-a laibu tampi a gelh mipil mahmah khat ahi hi. America gam Los Angeles, California a om Oxford Association for Research in Revival or Evangelical Awakening kici kipawlna ah president sem hi. Leitung gam khempeuh phial pana pawlpi makai tampite’ kipawlna hi a, 1974 kuma kipan England gam Oxford-a kibawl kum sim-a kikhopna pana piangkhia kipawlna ahi hi. Evangelical Awakening kici kha khanlawhna tawh kisai thu kan-a kaihkhopna ahi hi. Leitung mun tuamtuam ah hih thu mah genin lecture pia kawikawi-a, kikupkhopna workshop bawl kawikawi hi. Dr. Orr in laibu minthang tampi gelh-a, Mangkam bek hi lo-in leitunga kampau tuamtuamin kiteikhia hi. 1930 kumte in a kikhawngpen best-seller bu khat gelh ngei hi. 1970 kumte in sanga sin theih ding textbook khat-ta kum simin gelh den hi. 1967 kuma kipanin Fuller Theological Seminary School of World Mission ah professor sem-a, a nunung lam ciangin professor emeritus sem hi. Tua lai ah missionary sem dingte tungah leitung mission tangthu hilh a, theologians-te’ tungah evangelistic apologetics hilh hi.\nA khan sungin Pasian’ ading a sep tampi a om hangin hih “Ong Sit Tel In” cih la ngaih a phuakpa ahihna tawh kiphawk denzaw ding hi. Sak nuam mahmah-a, i lungsim sukha-in Pasian’ ading i nuntak nop nadinga ong “to” den la khat ahi hi. Dr. Orr in hih la 1936 kuma a phuah ahi hi. New Zealand gam Ngaruawahia khua ah Thawhkik Ni Easter hun laitakin Khasiangtho in nakpi-in na sem hi. Easter a tun ma deuh teng mite’ lakah lawpna lianpi khat om hi. Khua sung mun khempeuh ah thunget kikhop kinei phangphanga, mawhna pulaakin khat leh khat mawhna kimaisak, a kilem lote kilemkik cih bangin Khasiangtho nasep ding lam-enin ngaklah-in om uh hi. Easter Sunday kikhopna ah mi tam lua a, zankim-a kikhop nading khat geel pha uh hi. A piangthak nai lo sangnaupang tampite piangthak ziahziah uh hi. A zing ciangin kikhopna khempeuh teci panna bekbekin kizanga “vantungah zong tua ci ngel inteh” cih ding zah-in lasakna khempeuh nuam lua mahmah hi. Tua kha khanlawhna kizel-a New Zealnad gam Wellington, Christchurch, Dunedin leh Aukland khuate zong lawh hi.


url: =Superpowers US leh USSR gamdangte kiteelna ah bangzahvei kigolh uhhiam? TK Lian :: ZOMI DAILY\nposted on 9 January 2017 at 10:45 pm Lomkholna: News, Thangkhanlian, World\nJan. 9, 2017: Leitung gam tuamtuam kiteelna 117 ah US leh USSR/Russia kigolh uh hi. USte 1946 – 2000 kikal in hih gam 117 lak panin Gam lian (major countries) kigolh (intervened) uh hi. Tuate lakah Albania, Argentina, Boliva, Brazil, Bulgaria, Cambodia, Chile, Costa Rica, Dominican Republic, Greece, Granada, Guatemala, Guyana, Haiti, Iceland, Indonesia, Iran, Israel, Italy, Jamaica, Japan, Laos, Lebanon, Malaysia, Malta, Mauritius, Nicaragua, Panama, Peru, Philippines, Romania, Russia, San Marino, Slovakia, Somalia, Sri Lanka, Thailand, Ukraine, United Kingdom leh Uruguay gamte ah kigolh uh hi.\n2000 khit nungin USte kigolhna hangin nitumna gam gum kumpi (pro-Western government) deihna hangin lungphona piangin, kilaihgawpna “Colour Revolutions” cih piang kawikawi hi. Nov. 2003 in Georgia ah Rose Revolution kici piang a, Nov. 2004 in Ukraine ah Orange Revolution piang a, Feb. 2005 in Kyrgystan ah Tulip Revolution a piang manin nitumna kumpi a gum pawl kiteelna ah cing hi. December 17, 2010 USte kigolhna hangin Tunisia ah Tunisian Revolution kici lungphona hong piang a, tua in Arab League gamte leh a kiim teng lawh gawp a, Arab Spring kici hi.\nTua hangin thau tawi a kiphinna (insurgencies) leh tualgal Iraq, Libya, Syria, and Yemen ah piang a, Bahrain leh Egypt gamah mipi kiphinna (civil uprisings) piang a, Algeria, Iran, Lebanon, Jordan, Kuwait, Morocco, Oman, Sudan ah khualak ah lungphona nasia takin piang hi. Djibouti, Mauritania, Palestine mite tenna leitang, Saudi Arabia, Somalia leh Western Sahara ah zong lungphona piang hi.\nUS in kigolhna dingin a ngim diakte uh “Top target of US intervention” kicite lakah : Italy kiteelna ah giat vei, Japan kiteelna ah nga vei, Israel kiteelna ah li vei, Laos kiteelna ah li vei leh Sri Lanka kiteelna li vei kigolh uh hi. 1996 in Russia kiteelna ah Bill Clinton in US President a let lai-in US kigolh a, nitumna kumpi a gum Boris Yelsin hong cing hi.\n1946 panin 2000 kikal in kiteelna 937 omte lakah US leh USSR/Russiate galkap lamsang (militarily) ah kigolh uh hi. Kiteelna 937 omte lah 117 (11.3%) ah US leh USSR/Russia kigolh uh a, gam 60 ngim (target) in nei uh hi. Hihte lak panin kiteelna 81 (69%) ah US kigolh hi. 1946 panin 2000 kikal in US leh USSR/Russia kigolhna hangin kumpi 18 kilaih hi. International Relations siam (experts) ten 1945 khit pan tu dong US gamdang ah a kigolhna hangin kumpi 50 vei kilaih (regimes changes) ta hi ci uh hi. Russia pen a tamzaw Europe kiteelna ah kigolh a, US pen a tamzaw Asia gamte a kiteelna ah kigolh hi.\nBangci kigolh uh hiam?\n1. Gamdang kiteelna ah a kigolh theihna dingun a cing dingin a deihte tung ah campaign funds kici huhna sum pia uh hi.\n2. A kigolhna gamte uh-ah kumpi’ palai (representatives, MP leh MLA i cihte) tungah kamciamna leh vauna bawl uh hi.\n3. Vote zong gammi leh khuamite (local campaigners) tungah a deihte uh a cin’ theihna dingin training pia uh hi.\n4. A cing dingin a deihte uh thu a hoih lohna pholakkhia uh hi.\n5. Thakhat thu-in huhna (foreign aid) kong pia ding uh hi ci-in kamciamna nei uh hi.\n6. Tua ahih kei leh zong huhna a piakte uh khawlsan in, pawl khat la kik uh hi.\nRelated: Thai ah Karen nungak melhoih mahmahkhat asihna thu kiselcip ~ ZD\n#Behlapna : US kiteelna ah Russia kigolh hi ci-in US intelligence agencies (CIA, FBI leh NSA) in a ngawh hangin Russia in nial hi. Ahih hangin 1996 Russia kiteelna ah Bill Clinton kigolh in, Boris Yelsin hong cing a, 2002 kiteelna ah Hillary Clinton in Putin a cing manin lungphona neite a tawsawn man leh nung kumin Panama news tung panin US in sum nekgukna ah Putin’ lawmte kigolh hi cih a pholak khiat manin Russia in phuba lak kikna dingin Hillary’ kiat theihna dingin Nov. 8 kiteelna ah Democrats National Committees (DNC)-te computer hack sak hi dingin upmawhhuai hi. DNCte thusim pen WikiLeaks in a pholakkhiat ahi hi. US pen Russia sangin a khut nin zaw ahih manin Russia a ngawh pong hangin amau vawh khaici mah a at kik uh hi bek hi a, zawngin ama taw kheng phawk loin ngau taw kheng a kosak tawh kibang hi. Source : Carib Flame and Dov Levin’s report for Carnegie Melton University/ Thang Khan Lian\nPrevious: Cold War i cihcih bang hihiam? ~ TK Lian\nNext: 2017 kum Zomi te maasuan #1 ~ Khup Khan Thang


url: =Khedap bulhlo in lampai pen cidam nadingin hoih :: ZOMI DAILY\nposted on 28 April 2016 at 7:39 am Lomkholna: Article, Health, Sawltak\nKhedap bulhlo in lampaina hangin lungkham sinkhamna (Stress) kiamsak cihi. Hihpen “Germany’s Federal Institute for Posture and Mobilisation Support” pan amakai pipa ahi Dieter Breithecker in agenkhiat hi a, ih khetul leh khepek tawh leilak aki sukkhakna hangin lunggimna leh lungsim zawngkhalna te damsaktuam aci ahihi. Ih Zogam khuaneu khuata te ah khedap bulhzolo ki tamlai mahmah a, khedap bulhloh ahoihna om ahihleh lungdamhuai cihding ahihi.\nKhedap bulhloh hoih cihsam hangin ninbu lomlak, thawlkitam leh linglak cihte lakah khedap bulhlo in paipahding hilo hi. Tuabang lauhuaina tepan kidaltheih nadingmah in khedap akibawl masa hizaw hi. Ahi zongin tuhunciang adiakdiak numei te bulhding in khedap tawsang tulsang atuamtuam kibawl in kibulh a, khedap tawsanglua bulhzong hoihtuak hetlo hi. Adiakdiak in nupi naupaai te adingin khedap tulsang pen hoih hetlo hi.\nKhedap bulhlo in paileng ahoihna munpen sehnellak leh suanghumnel lak cihkhawng hiphadiak a, tua munte ah khedap bulhlo in paileng phattuamna tampi hongpiathei nahi gige hi. Tua ahih manin sumnei mihau te tuipigei Beach khawngah tawlnga dingin zintheizel uh a, tuipinawl sehnel lakah khedap bulhlo in pai hiathiat thei uhhi.\nA khangto gamte ah tuhun ciangin tuipigei pai akul tektek nawnloding in Apartment leh Condominium khawngah sehnel leh suanghum tawh lampai nading atuam in kibawlta hi.\nMore: Khedap taih tawh sum a zong mizawng pa in kua a hihiam?\nPhalbi zingsangtung lopa leh kiaktung ah daitui akawt nilhnelh laitak khedap lotawh atungah paileng hoihphadiak ci’n Dieter Breithecker in genthuah hi. Khedap bulhlo in lampai hoih ahih mawkleh sumbei dinglah hisamlo ahihciang eizong khedap bulhlo in paimawkleng hoihlodia? ZD Sawltak #zomidaily 2011-11-21\nPrevious: Zomite Mai lam Nuntak Zia Ding ~ Hau Za Cin\nNext: Religious Ph.D pan Secular Ph.D ah ~ CS Dal


url: =MALAYSAI GAMSUNG ZOMI LEH TULAI KHUAHUN « VOICE OF ZOMI\nMALAYSAI GAMSUNG ZOMI LEH TULAI KHUAHUN\n6.6.2013– Tulai Malaysia khuan hun,theihding thupi mahmah hi.Ki dop teek ding leh Ih lawm ih gual,\nIh innkuan pih leh ih minam pih te zasak tek ni!\nKawl(Buddisth)te leh Kawlgam sung Muslim te vai ong ki lawh hi aa,Muslim te in,bangtan ciang\nkawlte bawlsia ding cih ki theill aa,bawlsia toto ding cih thu ki za beh lai hi.\nMalaysia gam sung,Selayang sung bek ah zong,kawlte 4 leh 5 val si khin aa,a liam leh\nZato ah akipuak tawm nawnlo hi.\nTuni a kipan,kalnih sung bang,Rela leh Pu te ki nak leh mahmah ding uh aa,vaithupi a hi phial zongin,\nkhuasung pai ki dawm tak leh pilvang tak in om ni!\nKawlpau penhi thei leh ih pau lo phot ding leh,ih ki dop ding cih zong thukiza beh hi.\nTua bangah,a zenzen in,thusit na thuak leh,na minam Zomi ci -in la,na biakna Christian ci hamtang in!\nHih Malysia Muslim leh kawl te ki buai vaipen June khapat lampan hi aa,June 5-21,2013,ciang operacy ki zom ding ci ki za aa,ki dawm tek ni!Zomi te aw…Ki kem siam teek ni!\nPhot te pen:www.myanmarexpress.net(pankila hi)\nJune 5,2013(4:00PM)hun in,UNHCR ah kamphen/kam let teng kaikhawm in,UNHCR officer te’n\nmeeting neih pih uh hi.Mat leh hen,kolkhih,khau hen na tuak uh leh hih ph no.0126305060 tawh\nong hopih unla,na UN(Minpi)gen pah un,ci’n tangko khia uh hi.Kidop theih zah aa,ki dop ding,nakpi tak\nin ong vaikhak uh hi,ci-in,UN kamphet/kamlet khat a hi,Sia KamTawng tungpan ki za hi.\nBehlap:UNHCR card ngah nailote UN ten community tung tawn bek in,Respond thei bek uh ahihman in\nZomite’ Innpi/zumpi a hi,ZAM(ZOMI ASSOCIATION OF MALAYSIA)membership card neih hamtang ding kisam hi.UN ngahsa/ngaihnailo na hizongin,ZAM card bawl hamtang in!UN-Hotline-0126305060 pen,24hours ki ngahlo a hihman in,ZAM htline leh ZAM palaite Ph number khempeuh lotngah ngiat in,nei hamtang in!\n“Pute leh Lamphungg”cih paunak ih neih mah bangin,ZAM pen Zomite aa dingin,biakna tuamtuam leh kipawlna\ntuamtuam ten zong,ZAM pen Zumpi/Innpi a ih neih ding kisam hi.ZAM te pn ki piak khiatna tawh na sem hi aa,\nBoss hilo uh hi.Gip zong leh Khuai zong,ei haksat na ong vaanpih uh ciangin,nitha ,lamsap cihte ihpiak theih ding ding kisam hi.UN vaitawh ki sai Kamphen/kamlet te thu nadot ciangin,niangtui man ding pia hamtangin!\nBy,Pu Dal Sian Hung\nPosted on June 5, 2013 at 6:20 pm\nFiled in: MALAYSAI KHUA HUN, THU KHOL NA PAK\tLeave a Reply Cancel reply\tEnter your comment here...


url: =Tuni Pasian Kammal (September 16, 2018) :: ZOMI DAILY\nTuni Pasian Kammal (September 16, 2018)\nposted on 16 September 2018 at 9:23 pm UTC+9:30 Lomkholna: Biakna, Kammal, News\nZite aw, Topa’ ukna naman’ uh mah bangin, na pasalte uh ukna na mang un (Eph 5:22, TDB).\n1) Ukna cih tawh kisai-in, mi khempeuh, mun khempeuh ah tungsiah nuaisiah lawm le gual a om ciat hi-a, kei kua ka hiam cih ei dinmun kitheihsiam ding thupi mahmah hi.\n2) Nupa kal kitotna a tamzaw pen a tungnung nuam kituh hi thei pen hi. A pasal a zawh bawl te’n mi pasal zong zawh bawl phei thei lai mawk hi. A pasal a zahtak bawl te’n mi pasal zong zahtak bawl thei lai zen hi.\nNumei in ama khuatin, pasal in sungh le pu lungkimsak sawm leeng, nupa kal nuam pen ding hi.\n3) Christ in pawlpi’ lutang ahih mah bangin, pasal in azi’ lutang ahi hi (Eph 5:23).\nNaakguh pen lutang tunglam ah omlo hi cih phawk ding hoih hi.\n4) Tua ahih mah bangin, pawlpi in Christ ukna a mahn mah bangin, zite in zong a pasal ukna khempeuh mangta uh hen (Eph 5:24).\nPasal thumanglo numei makaihna innkuan pen buai geihgeih dinga, a pasal zong vang pialo suak hi.\n5) Pasalte in zong zite pen it ding hi-a, satsat vuakvuak ding hilo-a, a gawl khawng pan tawl saansaan ding hilo hi. Galkapte’ mi uk dana zong uk lanlan ding hilo-a, kitheisiama kamkhum tawh kiho hiathiata, kimahn pah hoih pen ding hi.\n6) Ahih hangin, i zite gen a maan zawka, a hoihzaw ding a hihleh zong mahn suk ziau peuh ding hi-a, zipil nei zitei anei hi-a, a lungdam zawk thamloh, pahtawi siama phat ding hizaw hi.\nPasalte aw, Christ in pawlpi a it mah bangin, na zite uh na it un (Eph 5:25).\n7) Zite pen itin hehpih ding hi-a, zahtak bawla, kihtak bawl ding hilo hi. Itin hehpiha, pasalte i ci adam teai nak leh kualkual vakvak lo-a, nasep hahkatin khoi-a vak ding ahi hi.\nChrist in pawlpi a vak a kep mah bangin, pasal in zong avak akep ding ahi hi (Eph 5:29).\n8)Pasal i hi-a numei i hi zongin, a hoih nate ah thu kimang tuaka, kicinlohnate ah kimaisak ding thupi ding hi. Kuakua hi taleh, a kiniamkhiat khat a om teh a haite’n mawlbawlin zawhthawh bawla, a pilte’n zahtak bawlin kitheihsiam baih mahmah hi.\nMore: Tuhun Media leh Pawlpi honghilhna ~ Fr. Khuppi\n9) Atawpna ah, numei pen pasalte naakguh tang (24) a neihna lakah tang khat bek ahih manin (Pian 2:22), Pasian in pasal uk dinga a bawl hilo-in, pasal huh dinga a bawl ahih manin (Pian 2:22), a pasal huh-a a panpih ding hizaw hi cih a kihawmsawn nuam i hi hi.\nNotes: [Na pasal hap lala ken, na pasal zong hi-a, na lutang zong hi-a, na pa zong ahi hi].\nRev. En Cin Pau\nNext: ZAM Thupuak :: 16 Sep 18 (Chin State pan Refugee te vai)


url: =Numeite laptoh kul hi (empowering women) – Disciple Kap Sian\n4. Creating office jobs for women in the industry (by companies and governments)-\n5. Numeite (naupang, khangno leh zi te) anbuk ah anhuan leh puansuawp ciang bek tawh hun hong bei thapai le uh bang mah dang sem theilo ding uh a, amau leh amau zong, amau value, amau numei hihna pen anhuanbuk (kitchen & laundry) ciang bek ah kimu thei hi (practice in tua bek a tam luat leh).\nTua ahih man in anhuan buk leh tubuk lam, inphiatna leh naukem bek in hun a thei theihloh nading un pasalte in (sanggam pasa, nau leh u, pasal) te in amau nasep i dawn kul, i huh kul hi. Tua hi leh nadang hong sem thei duh uh, hong sem man ding uh a, lungsim suahtakna hong nei zawdeuh ding uh hi (beyond house works).\n6. Suahtakna (space) i piak kul hi:\nSuahtakna pia cih ciang khat veivei pasalte in, innkuan pihte in i numeite i uk cip luat ciang, inn bek ah i ngak sak ciang in a lungsim uh thongtang cip bang in, zong thu mu lo, khuamu khialo thei uh a, a muhna uh zong tangzailo in, effect pen a innkuan pihteng mah, a pasal leh tate mah in thuak kik hi.\n7. Innpua lam ah nasep kipan sak ding:\nInnsung nasep teng a sep ding pen Zomi sung diakdiak ah numeite’ mawhpuak dan i ki ngaihsun thei hi. Ahih naciang zong om a, ahi zong in a tung a i gensa mahbang in innsung nasep bek tawh hong buai uh ciang in na dang a sem nuam uh zong in sem mannawnlo uh ahih man un amau leh amau a khantohna ding leh a thumuh nading uh (self development) zekai in, lampi omlo thei hi.\nAmau a pualam ah na hong sep theih nading un i tate day care centre (mukyu sang ah) i koih kul a, sum a kicing ding khop i zon sak zawh ding pasalte’ mawhuak ahi leuleu hi. Puansawp leh anhuan bek tawh hun hong bei loh nading un inn ah puansawpna set, a pualam ah puan sawpna ahih kei leh ei (pasal te) mahmah in puan sawp pih in huh ding kisam a, inn nasep a tawm theithei ding in puan taih a kipan huh ding or sai ah puak ding zong kisam thei hi. Tua ding in i vaihawm pih ding pasalte mawhpuak ahi hi.\n8. Zomi numei a tamzaw pen a pasalte’ tung ah kinga cip hi. Pasalte muan leh suan pen ding a thupi ahi hi. Ahi zong in pasalte tung ah kinga lua zaw in amau bek a om hun ciang inn leh lo vai bang mah vaihawm theilo, van zoo cih zong om thei hi (over dependence). Numeite in a pualam ah nasep silbawl, sumzon paai zon theihna a neih theih ding thupi hi. Tua pen “women empowerment” i bawna nam khat hi pah hi.\nA zenzen in a siapen ding in ngaihsun leng, a pasal in thakhat thu in sihsanna khat nei leh tua nupinu in a tano teng tawh a nuntak, a sum zonna a neih theih suak ding, amau leh amau akivak zawh ding thupi hi. Tua pen a hun a tun ciang kisin pan pen zekai a, nasem theisa, a mah leh amah a nungta theisa khat ahih ding kisam hi. Tha khat thu in a meigong nupi khat Zogam ah nungta thei maitak ding hi, ahi zong in nasep silbawlna gamdang ah baih lo thei ding hi. Insurance khong hoih tak in nei kei lai leh nak buai mahmah ding hi.\nTua ahih man in numeite thapiak ding, laptoh ding, mun piak ding pen amau in a lunggulh nading, hong hanciam nop nading leh hanciam theihna hong neih nading un pasalte in mun i piak kul a, hun i bawl sak kul hi. Ahi zong in Pasalte’ hanciam pih bek tawh hong hitheilo ding a, numei leh pasal mah in lung kituak, lungkihual in hanciam khop ding thu ahi hi


url: =Trump in IS leh Radical Islamic Terrorism pen zawhkhiat hunta hi ci ~ TK Lian :: ZOMI DAILY\nposted on 23 January 2017 at 8:11 pm Lomkholna: News, Thangkhanlian, World\nJan. 23, 2017: United States in teelding dang nei lo a, Islamic State (IS) leh dipkuatna piangsak Islamic kulmutte ngongtatna ‘radical Islamic terrorism,’ bei sak hun ta hi. Hihte i dona ah gal dangte sangin sawt kido zaw ta a, hihte gamtatna in hong dal/kham/nang (restrains) den lai hi. I thaneih zah leh i galvan neih bang tawh i do nai kei hi. IS leh radical Islamic terrorism beisak hun ta hi ci-in President Donald Trump in Central Intelligence Agency (CIA)-te headquarter Langley ah ci hi.\nTrump in Islamic terrorism ngongtatna pen leitung panin beisak ding hi ci-in Jan. 20 in President honna leh lopna ni (inauguaration)-a a thugenna ah na gen hi. IS leh Radical Islamic terrorism pen hoih lo, a gamtat uh sia (evil) hi ci-in CIA uliante kiangah Langley ah ci hi.\nTrump in gam khat leh gam khat pen a kido uh i mu thei hi, ahih hangin hih IS leh radical Islamic terrorist gamtatna level kimu thei lo a, no (CIA) ten na hoih nong sepna ding uh kong muang a, i beisak dinga, i beisak hun ta hi ci hi.\nTrump in CIA Director dingin a seh thak Mike Pompeo pen Senate in thukimpihna pia nai lo hi. (Mike Pompei pen gakap general pension hi a, US udadi in galkap len laite leh a pension cilte ulian len thei lo ding cih thukham na nei a, a pension khit a kum hunciam omsak se hi).\nTrump in CIA pen i gam-a dingin kipawlna (groups) poimawh pen hong hi dinga, i buainate hong vengsak leh i gam in zawhna a ngahsak kik hong suaksak kik ding hi ci hi. Note tawh 1,000 percent ka om khawm hi (thukimpih) ci-in gen hi.\n#Behlapna : President kiteelna ah DNCte computer system Russian intelligence in suaksak (hacked) hi CIA in a cih manin Trump in um loin CIAte pen US in Iraq a do theihna in Saddam in a neih lohpi mi lom thahna ding galvan (WoD) nei hi a cite ahih manun a thugen uh uphuai lo na ci ngei ahih manin CIA leh Trump kikal-ah kitelsiam lohna lianpi na om man hi.\nPrevious: Gambia gam kum 22 uk Jammeh in athuneihna a nusiatma in State Fund Million tampi gu ~ TK Lian\nNext: Malaysia, Singapore & Yangon Zinna Report ~ B Muan Ngaihte


url: =A Tanu’ Laamna ~ MUC\nAdmin 7:03:00 PM Articles, Storacles of Prophecy\nKumpi Herod’s zi Herodias in tuiphumpa John mudah mahmah hi. Sehnel gama thuhilh kamsang pa in, na pasal Philip taisan-a agilo ahau zaw a sanggampa na tenpih pen nu leh pa mawhna ahi hi, ci ngam hi. Agilo kumpinu in John thah nadingin Herod kumpipa zat dingin khensat hi. Khatna ah, John pen thong akiat nadingin bawl hi. Tua khitciangin that in ci-in sawl a, ahih hangin Herod in nial hi. Banghang hiam cih leh John pen Pasian kamsang maan hicih thei a, mipite lungkim loh khak ding lau hi.\nAtawpna ah Herodias in lampi dangkhat hong ngaihsun hi. Herod suahni pawi bawlsak iin agam sung ulian khempeuh samin, tua lai ah amel hoih atanu Salome amuhnop huai mahmah laamna namte tawh laam dingin gel hi. Herodias in Herod in zuu hong khampian leh Salome kiangah bang deih nahi hiam na deih peuhpeuh hong pia ning cingel ding hi ci-in ummawh hi.\nAma upmawh banglian-in hong piang takpi hi. Salome hong laam aman ciangin Herod in sam a, kamciam thakhat thu in pia pah hi: “Nong nget khempeuh, ka gam phel khat dongin nang kong pia ding hi” ci hi. Mark 6:23. A zahtak huai mahmah lengla te in kumpipa thusiamna pahtawina khut abet laitak un, numeinu in adeihna ngen dingin hong kisa ta hi. Tuiphumpa John lutang dalkuang sungah hong pia in ci a anget ciangin aza khempeuh in lamdang sa-in kigaih liang uh hi. Herod in zong tua ngetna pen lamdang salua mahmah hi, tua laitakin azahtak huai mahmah lengla ulian tengin abangci dawn tam maw, ci-in ngak ciat uh hi. Pia ngam kei leh ginalo akicih ding lau ahih manin utlo pipi-in va la un ci-in thupia hi. Tua ni lian mahin avanglian kamsangpa John lianbek thong sungah kingawng tan hi.\nHih banga nu leh tanu kikop-a kumpi thuneihna tawh Pasian mite akibawlsiat a khatvei na hilo hi.\nKumpi Masate 18:13. Jezebel in Topa' kamsangte a thah lai-in Topa' kamsangte mi za khat, sawmnga sawmnga-in leihawm sungah seelin, __________ an leh tui tawh ka vakna thu ka topa tungah hong kigen nailo ahi hiam?\nKumpi Nihnate 11:1. Ahaziah' nu Athaliah in a tapa a sihna a theih ciangin amah kipanin kumpi innkuan khempeuh thatsak hi.\nMaangmuhna 17:3. Kha Siangtho tawh kidimin ka om a, vantung mi in gamlak mun khatah hong tun'pih hi. Tua lai-ah, a tungah min hoihlo nam __________ a dimin a kigelh ganhing a san khat tungah numei khat a tu ka mu hi. Tua ganhing in lutang sagih leh ki sawm a nei hi.\nA. Numei in Pasian gensia (aneu 3).\nB. Numei in adupsan leh a-ausan puan silh hi (aneu 4).\nC. Numei in Nu kici hi (aneu 5).\nD. Numei in apaktat tanu te nei, tua te zong akicim[fallen] mah (aneu 5).\nE. Numei in misiangthote bawlsia, thatlum hi (aneu 6).\nF. Numei in "mual sagihte" tungah tu hi (aneu 9).\nG. Numei in "leitung kumpite" khempeuh uk hi (aneu 18).\nMaangmuhna 13:1. Tua __________ tuipi sung panin ganhing khat a hong pusuak ka mu hi. Tua ganhing in ki sawm leh lutang sagih nei a, a ki sawmte tungah lukhu khat ciat om a, a lutang sagihte tungah min hoihlo khat ciat a kigelh hi.\nMaangmuhna 17:3. Kha Siangtho tawh kidimin ka om a, vantung mi in gamlak mun khatah hong tun'pih hi. Tua lai-ah, a tungah min hoihlo nam tuamtuam a dimin a kigelh ganhing a san khat tungah numei khat a tu ka mu hi. Tua ganhing in lutang sagih leh ki sawm a nei hi.\nMaangmuhna 13:13, 14. Tua ganhing nihna in na lamdang __________ bawl a, mi khempeuhte' muhin van panin leitungah meikuang nangawn a kiasak thei hi. 14Ganhing masa omna-ah na lamdang bawltheihna ding thu ngah ahih manin a na lamdang bawlna tawh leitungah a om mi khempeuh khem a, namsau tawh a si ding zahin a kisat liamsa hinapi a nungta lai ganhing pahtawina ding milim khat a bawlna dingun a gen hi.